Skalier - Wikipedia\nUr skalier zo ur seurt savadur bihan, pe savadenn vihan, en un ti pe ouzh un ti peurliesañ. Skalieroù a vez ivez er c'hêrioù a-wechoù pe war ar maez a-wechoùigoù, hag a zo graet evit pignat d'ul lec'h uheloc'h, pe diskenn izeloc'h. Alies e vez lavaret un diri ivez (dirioù neuze el liester), pe ur viñs zoken.\nSkalieroù Brelevenez (Lannuon)\nSkalier diavaez e Venezia, Italia.\nEvit rannañ an dremenadenn etre frapadigoù e vez lakaet un heuliad pazennoù, pep hini lakaet uheloc'h eget eben betek al live uhelañ hag evel-se ne vez nemet ur c'hammedig d'ober evit pignat pe diskenn bep tro. Pep pazenn a vez lakaet war div zousennad santimetroù uheloc'h peurvuiañ.\nE prenn pe e maen pe e metal pe e simant pe e gwer e c'hell bezañ graet an dirioù. Koulskoude e c'heller krediñ eo bet ijinet an dirioù dre doullañ pazennoù war douar an diribinoù evel ma vez graet e lec'hioù meneziek zo. Kavet e vez dirioù toullet er c'herreg ivez. Stumm kozh an dirioù fardet a zo bet ar skeul ivez, homañ e prenn peurvuiañ.\nMeur a stumm a zo d'an dirioù : eeun, rodellet, troidellet (anvet biñs neuze), darn o devez kornioù.\n1 Skalieroù bras e kêrioù Breizh\nSkalieroù bras e kêrioù BreizhAozañ\ne Brest evit diskenn d'ar porzh\ne skolaj Anna Vreizh e Roazhon : dor ar skol en traoñ, kant pazenn da vont betek an ti-skol en nec'h.\nE Pardon Kolloreg e kaner:\nAn deiz-all ha me oa bet e pardon Koloreg Me 'm'a gwelet ma mestrez war skalier ar vered.\nSkalier an impalaer er Residenz e München, e Bavaria\nSkalier c'hoariva e Weißenhorn, en Alamagn\nEr Porta Garibaldi, e Milano, en Italia\nWały Chrobrego e Stetino, e Pologn\nAr Montagne de Bueren e Liège.\nAr Butte du Lion e Waterloo.\nSkalier hag iliz-veur Auch.\nPiazza di Spagna e Roma: ar skalieroù dirak an iliz Trinità dei Monti\nPiazza di Spagna e Roma: ar skalieroù a gas d'an iliz Trinità dei Monti\nEscalier de l'Atlante, e Pont-à-Mousson\nSkalier gwechall e kastell Versailhez, distrujet bremañ.\nSkalierig gant pazennoù bihan e Moskeenn Veur Kairouan.\nSkalier Bramante er Vatikan.]]\nSkalier diavaez, benet er roc'h, e Collaroy Plateau, e Sydney, Aostralia .\nDirioù Potemkin, 142 m o hed, en Odessa (savet etre 1834 ha 1841), brudet gant ar film Al lestr-brezel Potemkin renet gant Sergei Eisenstein (1925).\nEn un ti\nAdtapet diwar « https://br.wikipedia.org/w/index.php?title=Skalier&oldid=1847014 »\nDernière modification le 23 Gwe 2019, à 18:33\nKemmoù diwezhañ degaset d'ar bajenn-mañ d'an 23 Gwe 2019, da 18:33.


Adenvel ar pennad KoЯnAozañ\nluziet un tamm eo ar gudenn-mañ. E gwirionez n'eo ket Ko?n a renkfes gwelet met KoRn gant ar bennliezherenn R en tu-gin. Ma ne deu ket sklaer war skramm da urzhiater eo peogwir n'emañ ket staliet ennañ lizherennoù unicode dereat. Kinnig a-walc'h a rafen ober hervez m'eo bet graet gant war Wikipedia e saozneg, da lâret eo implijout "Korn (strollad)" da didtl ar pennad ha displegañ an abegoù e korf ar pennad ha sevel un adkas diwar ar stumm reishoc'h met diaesoc'h da welet evit tud zo "KoЯn" ha "KoRn". Hag a-du e vefes evit ober evel-se?--Merour (Neal) (Kaozeal) 21 Ebr 2007 da 17:42 (UTC)\nGwenole ar Menn da zont da vezañ Gwennole ar MennAozañ\nPiv a c'hallfe adenvel ar bajenn-mañ evit ma vo graet gant an anv bet implijet gant an den ha n'eo ket ar c'hontrol?Trec'hlid mitonet 17 Ebr 2009 da 20:28 (UTC)\nGraet eo. Bianchi-Bihan 18 Ebr 2009 da 02:30 (UTC)\nAdenvel Rummad:Yezhoù ar Rouantelezh UnanetAozañ\ne Rummad:Yezhoù ar Rouantelezh-Unanet.--Gwendal 3 Eos 2009 da 20:11 (UTC)\nN'eo ket dav a-benn ar fin.--Gwendal 9 Meu 2010 da 20:46 (UTC)\nRummad:Douaroniezh dre vro e Rummad:Douaroniezh ar broioù pe Rummad:Douaroniezh hervez ar vroAozañ\nAdenvel ar Rummad:Douaroniezh dre vro e Rummad:Douaroniezh ar broioù pe Rummad:Douaroniezh hervez ar vro.--Gwendal 9 Meu 2010 da 20:40 (UTC)\nIbiz koloek OkeaniaAozañ\nBet kemmet nevez 'zo (19 C'hwe 2016 da 11:05) gant an implijer Couiros22 hep displegadenn boellek ebet na daveen ; adlakaat an anv dibabet gant an implijer Gouerouz kent : Ibiz Aostralia. Trugarez.--Prieladkozh (kaozeal) 2 Meu 2016 da 17:21 (UTC)\nGraet eo. --Ch. Rogel (kaozeal) 30 Mae 2016 da 10:10 (UTC)\nBet kemmet nevez 'zo (8 Meu da 07:18) gant an implijer Couiros22 hep displegadenn boellek ebet na daveen ; adlakaat an anv dibabet gant an implijer Gouerouz kent : Houad Meller. Trugarez.--Prieladkozh (kaozeal) 31 Meu 2016 da 15:14 (UTC)\nGraet eo.--Ch. Rogel (kaozeal) 30 Mae 2016 da 10:10 (UTC)\nTrugarez deoc'h.--Prieladkozh (kaozeal) 30 Mae 2016 da 10:15 (UTC)\nKaset e vez al lennerien da bParadoxornithidae, ar pezh n'eo ket reizh tamm ebet o vezañ ma n'eus ket eus ar c'herentiad Paradoxornithidae ken : adlakaat an titl Paradoxornis evel ma vez diskouezet war al lec'hienn Family Sylviidae, Paradoxornis war IOC World Bird List.--Prieladkozh (kaozeal) 7 Ebr 2016 da 07:20 (UTC)\nEstroc'h evit skoulered a zo er genad-mañ dre ma oa bet ouzhpennet ar spesad Dryotriorchis spectabilis (n'eo ket ur skoulerer tamm ebet) ennañ adalek 2005 : pell reishoc'h e vefe adenvel ar pennad Circaetus evit na vo ken eus ar forc'hellegezh-mañ.--Prieladkozh (kaozeal) 14 Ebr 2016 da 09:09 (UTC)\nRummadoù a zo ar ger Liger ennoAozañ\nNe vern din petra a vo dibabet, nemet e kavfen gwelloc’h tizhout un diviz. Huñvreüs (kaozeal) 15 Ebr 2022 da 05:59 (UTC)\nX Liger hag X e Liger zo da zelc'her din-me, diouzh an degouezh. Al listennad X al Liger zo da lakaat e X Liger hag al listennad X el Liger zo da lakaat e X e Liger d'am meno.\nLekemok (kaozeal) 15 Ebr 2022 da 21:04 (UTC)\nHuñvreüs (kaozeal) 23 Ebr 2022 da 18:24 (UTC)\nPetra eo an arguzennoù evit skrivañ Liger pe Liger-Atlantel pe Liger-Izelañ, hep ger-mell ? --Llydawr (kaozeal) 26 Ebr 2022 da 10:30 (UTC)\nFrank-Kontelezh (proviñs) ha Frank-Kontelezh (rannvro)Aozañ\nAnvioù pennadoù kemmet gant fr:Utilisateur:Skallyw (plijout a ra d'an den-se cheñch an titloù war a seblant). Ret e vefe adenvel ar pennadoù-se ha rentañ o zitloù kent dezho : Franche-Comté (proviñs) ha Franche-Comté (rannvro). --Llydawr (kaozeal) 12 Meu 2018 da 11:38 (UTC)\nAdanvet am eus pennad ar rannvro evit derc’hel an istor orin. Evit ar proviñs ne oa netra da ober. Huñvreüs (kaozeal) 18 Mae 2022 da 07:29 (UTC)\nAdenvel Polinezia Frañs e Polinezia C'hallAozañ\nLakaat an anv testeniekaet da ditl pennañ, e-lec'h adkas d'un titl all. Sellit ouzh ar pennad hag ar bajenn gaozeal evit kompren gwelloc'h. --Llydawr (kaozeal) 31 Meu 2016 da 10:33 (UTC)\nBenoni (Kaozeadenn) 8 Gen 2017 da 12:38 (UTC)\nKaset e vez al lennerien d'ar genad Sarothrura war-eeun, ar pezh n'eo ket reizh tamm ebet o vezañ ma'z eus eus ur genad all : Canirallus (Urzhiad Gruiformes, Kerentiad Sarothruridae war IOC World Bird List).--Prieladkozh (kaozeal) 28 Mae 2016 da 08:13 (UTC)\nPetra zo d'ober ent-resis ? --Ch. Rogel (kaozeal) 30 Mae 2016 da 10:10 (UTC)\nSarothruridae : anv ur c'herentiad evned, daou c'henad — Canirallus ha Sarothrura — ennañ hiziv an deiz. Pa glik Yann lenner war Sarothrura e vez kaset da Sarothruridae. Moarvat e oa bet boulc'het ar pennad gant an implijer Gouerouz d'ar mare na dalc'he ar c'herentiad Sarothruridae nemet ar genad Sarothrura, ar pezh n'eo ket gwir ken. Ezhomm zo e c'hallfed kaout ur pennad diwar-benn "Sarothruridae" hag unan all diwar-benn "Sarothrura". Ha sklaer a-walc'h eo evel-se ?--Prieladkozh (kaozeal) 30 Mae 2016 da 10:20 (UTC)\nDemat, Diskoulmet eo bet gant an implijer Llydawr. A galon.--Prieladkozh (kaozeal) 31 Mae 2016 da 07:34 (UTC)\nDemat, Bet krouet ar pennad e miz Ebrel 2010 gant an implijer Gouerouz ha deuet nevez 'zo, ur wech ouzhpenn, an implijer Couiros22 da adkas ar bajenn da gKerc'heiz kof gwenn hep reiñ daveenn ebet. Sur a-walc'h evit klotañ gant ar pennad saoznek, "White-bellied heron" an titl anezhañ. A galon.--Prieladkozh (kaozeal) 3 Her 2016 da 15:24 (UTC)\nBenoni (Kaozeadenn) 8 Gen 2017 da 13:19 (UTC)\nTrugarez deoc'h. A galon.--Prieladkozh (kaozeal) 8 Gen 2017 da 14:26 (UTC)\nBronneged da adenvel BronnegAozañ\nGwelloc'h eo an unander en titl pa n’eo ket un anv stroll. Baleer (kaozeal) 24 Gwe 2019 da 08:43 (UTC)\nRe vuan e oan aet pa 'm boa savet ar goulenn-mañ, 'm eus aon. E rummatadur ar bevien e vez graet gant anvioù lies e gwirionez. Baleer (kaozeal) 24 C'hwe 2021 da 22:41 (UTC)\nKentoc'h Bronneged din-me--Kadwalan (kaozeal) 14 Mae 2022 da 20:50 (UTC)\nVogalenn digor-etre a-greiz plaen da adenvel Vogalenn damzigor a-greiz plaenAozañ\nEvit an hevelep abeg hag ar goulenn diwezhañ. Ar pajennoù gant an anv nevez a zo pajennoù adkas hag a gas d’ar pajennoù da adenvel. Baleer (kaozeal) 20 Eos 2019 da 23:58 (UTC)\nN'eus ket ezhomm ken. Adanvet eo bet ar bajenn, rak ur fazi a oa en titl. Baleer (kaozeal) 22 Eos 2019 da 10:06 (UTC)\nMerket evel graet, neuze. Huñvreüs (kaozeal) 20 Mae 2022 da 15:21 (UTC)\nSaga MP3 da adenvel Saga klevet, Rummad:Sagaoù MP3 da adenvel Rummad:Sagaoù klevetAozañ\nMP3 n’eo nemet ur furmad restroù klevet, gallout a reer pellkargañ sagaoù klevet zo e furmadoù all (Ogg-Vorbis, da skouer). N’on ket sur hag-eñ eo reizh al liester sagaoù (sagaioù ?). Huñvreüs (kaozeal) 26 Ebr 2022 da 08:20 (UTC)\nGwell sevel un adkas da'm soñj. Implijet e vez an daou anv.--Kadwalan (kaozeal) 14 Mae 2022 da 20:49 (UTC)\nAdkaset krouet. Huñvreüs (kaozeal) 19 Mae 2022 da 06:01 (UTC)\nLevrlennadurezh Virginia Woolf da adenvel Levrlennadur Virginia WoolfAozañ\nSellit ouzh ar bajenn gaozeal. Huñvreüs (kaozeal) 17 Mae 2022 da 11:23 (UTC)\nHuñvreüs (kaozeal) 20 Mae 2022 da 15:21 (UTC)\nRoñfl (kenrouedad) da adenvel Troll (Kenrouedad)Aozañ\nWar a seblant eo bet ijinet an implij-se eus ar ger roñfl gant @Neal:, ha n’eo ket meneget er-maez eus Wikipedia. Er yezhoù all, hervez a ouzan, e vez graet gant troll, evel er gwengelouriezh lec'hlennat, daoust d’an orin bezañ kamm. Neuze e kinnigan adenvel. Alioù, mar plij? Huñvreüs (kaozeal) 14 Ebr 2022 da 14:36 (UTC)\nNe vern din, nemet em eus bet lennet ar roñfl kalzig amañ, met war strolladoù brezhonek Facebook ivez da skouer. Met start e vezo kaout testenioù, ha troll a zegouezh mat. Dav eo menegiñ an daou er pennad avat, ha klask testenioù.\nLekemok (kaozeal) 14 Ebr 2022 da 15:02 (UTC)\nMard eo meneget hag implijet ar ger-mañ, hag hep kenasant evit adenvel, eo mat din derc’hel anezhañ. Huñvreüs (kaozeal) 26 Ebr 2022 da 08:24 (UTC)\nboest implijer VS Patrom implijourienAozañ\nSavet zo bet ganin ur rummad hag am eus graet "boest implijer" anezhañ. N'ouzon dare ma ne vefe ket gwelloc'h pe komprenusoc'h gant tout an dud e lakaat dindan an anv "Patrom implijourien", pe c'hoazh "Boestoù implijourien" ? Nag a goulennoù... --C'hwil-du siferniet 14 Ebr 2006 da 08:31 (UTC)\nIslavarenn stag a vefe da adenvel Islavarenn hepmuiken (en:Dependent clause, it:Proposizione subordinata). Evit ar mare ne c'haller ket rak an titl islavarenn zo dija. --Llydawr (kaozeal) 18 Gen 2017 da 20:42 (UTC)\nRaokverb -> RakverbAozañ\nAnv reizh, n'eus ket eus ar rakger raok- e brezhoneg. Ur bajenn adkas eo ar bajenn all. Baleer (kaozeal) 17 Meu 2017 da 05:08 (UTC)\nAzereg (yezh) da adenvel AzerbaidjanegAozañ\nVogalenn digor-etre a-raok plaen da adenvel Vogalenn damzigor a-raok plaenAozañ\nAn droienn “digor-etre” a zo ur saoznegadur souezhus evit “open mid”. Ma vije troet mat an daou barzh e teufe “etre-digor” pe “digoretre”. Kavet em eus gwelloc'h ober gant “damzigor” hag a gaver en dezenn Studi fonologel brezhoneg Lanijen (Evenou, 1987). Baleer (kaozeal) 20 Eos 2019 da 23:51 (UTC)\nKensonenn dre fri da adenvel Kensonenn friAozañ\nEr mod-se e vez lavaret. Baleer (kaozeal) 25 Eos 2019 da 21:44 (UTC)\nFungi da adenvel FoueAozañ\nAn anv brezhonek eo a zo ar muiañ anavezet. Baleer (kaozeal) 23 Gwe 2019 da 17:43 (UTC)\nMe 'gav din e aesoc'h fungi da gompren evit Yann vrezhoneger.--Kadwalan (kaozeal) 14 Mae 2022 da 20:41 (UTC)\nDa adenvel Lañriware (stumm erbedet gant Kerofis) nemet anv un adkas eo dija ha n'hallan ket ober ma-unan.--Kadwalan (kaozeal) 14 Mae 2022 da 20:45 (UTC)\nDaoust hag e ouije unan bennak petra zo skrivet ouzh panell mont tre kêr ? A galon.--2A01:CB08:8BB7:F100:DB2:2FF7:1BF8:58CA 16 Mae 2022 da 10:19 (UTC)\nDaveoù zo e pajenn ar gaozeadenn evel kustum --Kadwalan (kaozeal) 17 Mae 2022 da 22:45 (UTC)\nDa adenvel Kelc'h Debauvais hervez an anv immplijet er c'hazetennoù (Emsav, Al Liamm) peurliesañ ha gant an izili--Kadwalan (kaozeal) 16 Mae 2022 da 07:37 (UTC)\nReizh eo na'z tefe ket kaset pajenn ar gaozeadenn da-heul ar pennad ?--Kadwalan (kaozeal) 16 Mae 2022 da 17:50 (UTC)\nChom a ra un adkas, neuze e c’hell chom ur bajenn gaozeal, d’am soñj. Aotreet eo kaozeal diwar-benn un adkas. Huñvreüs (kaozeal) 16 Mez 2022 da 12:31 (UTC)\nDa adenvel ere-loer. N'eus ket eus *garigell. Lavaret e vez arigell ha n'eo ket gwall stank ar ger-se evit doare.--Kadwalan (kaozeal) 16 Mae 2022 da 18:00 (UTC)\nSellet ouzh ar gaozeadenn a-raok evel-just.--Kadwalan (kaozeal) 17 Mae 2022 da 22:45 (UTC)\nTour-tan Roc'h GoredAozañ\nDa adenvel gant ar stumm roet e Kerofis : Tour-tan Enez Vreac'h da'm soñj. --Kadwalan (kaozeal) 26 Mae 2022 da 09:48 (UTC)\nGwelloc'h lezel an anv nevez. Ganin e oa bet boulc'het ar pennad. Implijet em boa an anv am boa kavet e KerOfis. Met an anv lakaet gant Implijer:Hans Abherve a seblant bezañ asur, reizh, hag en implij gant brezhonegerien arvor Bro-Leon. --Llydawr (kaozeal) 31 Mae 2022 da 11:00 (UTC)\nKemm diwezhañ d'an 16 Mez 2022 da 12:31


Chouchenn - Wikipedia\n(Adkaset eus Dourvel)\nUr voutailh hag ur werennad chouchenn.\nAn tej a zo chouchenn eus Etiopia.\nAr chouchenn eo an anv brezhonek anavezetañ bremañ roet d'an died alkoolek a c'heller kaout dre lakaat da c'hoiñ ar mel hag ar sistr pe an dour. Marteze eo bet an died alkoolek kentañ a zo bet fardet gant an Den. Meur a anv brezhonek all a vez graet eus an died alkoolek-se. An hini koshañ eo mez a zeu, evel mezv, diwar ar memes gwrizienn hag hini ar mel (sañskriteg madhu). chufere (chug-ferv hervez Léon Fleuriot)) a zo implijet e Bro-Dreger dreist-holl, ha chouchenn e kreiz ar brezhonegva. Un toullad gerioù all a zo : "bochad", "dour mel", "dourvel", "pikenaodenn" ha "pikenaouenn". Ar chufere eo an anv roet d'ar mesk sistr gant mel, ur mod all da fardañ an died. Brudet eo chufere Gwelegouarc'h e Bro-Wened.\nFardañ ar chouchenn[kemmañ | kemmañ ar vammenn]\nLakaet e vez ar meskad dour ha mel dre ouzhpennañ chug aval fresk pe sistr. En takad ar chouchenn hag ar chufere e veze gant gant sistr ha mel hepken peurvuiañ. Bez' e c'heller implijout ur goedenn heñvel ouzh an hini a laker e chug rezin evit fardañ gwin. Posupl eo ober chouchenn gant gwin ha mel ivez.\nUn died dous a-walc'h he blaz eo ar chouchenn pa dap blaz sukret ar mel, met bez ez eus seurtoù dous-tre ha nebeutoc'h dous (sec'h hag hanter-sec'h). War-dro 15 pe 17 derez alkool a ya e-barzh ar chouchenn gwerzhet er stalioù hiziv.\n"Chouchen" a zo ur mark kenwerzhel disklêriet e 1911.\nAnvioù ar chouchenn er yezhoù indezeuropek[kemmañ | kemmañ ar vammenn]\nE brezhoneg krenn e veze implijet mez evit an died a roe ar C'hresianed dezhi un anv savet diwar an daou danvez a zo enni : hudromel (*hudro + mel) heñvel ouzh ar brezhoneg dourvel. Kavet e vez div wrizienn e yezhoù europat arnevez :\nar wrizienn indezeuropek a weler e sañskriteg madhu (saozneg : mead, iwerzhoneg : miodd, kembraeg : medd, slovakeg : medovina, etc...). Sell ouzh ar pennad mez.\nan dro-lavar gresianek (latin : hydromeli, galleg : hydromel, spagnoleg : hidromiel, italianeg : idromele, etc...)\nIstor ar chouchenn[kemmañ | kemmañ ar vammenn]\nRoudoù diniver ar chouchenn a vez kavet e testennoù an Henamzer ha da gentañ-holl e-lec'h ma veze koadoù bras evel e Europa an Hanternoz, koulz e broioù ar Gelted ha re ar Germaned.\nE Eberdingen (Bro-Alamagn) ez eus bet kleuziet ur bez (deiziatet war-dro 530 kent Jezuz-Krist) e lec'h ma'z eus bet kavet ur gaoter vras (530 litrad e dolzennad) gant roudoù chouchenn enni. E-kichen ar c'horf-marv a oa hini un tiern kelt gant botoù alaouret eo bet kavet nav korn-bevañ hag ur c'hib aour. Sell ouzh lec'hienn Bez tiern Hochdorf : http://www.archaeologie-bw.de/hochdorf/h_fund1d.html.\nEl lennegezh heniwerzhonek ha hengembraek e intenter eo ar chouchenn un died eus ar re bouezusañ . E Tara, keoded roueed kozh Iwerzhon, e oa anvet sal ar banvezioù Tech Mid chuarda (Ti en dro d'ar chouchenn). Roue Leinster a oe roet dezhañ ur banne chouchenn gant santez Berc'hed. Pa oa ar c'horev died ar vrezelourien e oa ar mez (chouchenn) died ar veleien, da lavaret eo hini an doueed hag ar roueed. Setu perak e veze bevet ar chouchenn e gouel Samhain evit digor ar c'hehentiñ etre an dud hag an doueed dre ar mezverezh a gas er-maez eus ar bed ordinal. Er meurgan iwerzhonek "Cath Maighre Tuiread" e weler ar gov Goibniu o kinnig ar chouchenn evit lakaat ar gouvidi da vezañ diglañv hag divarvel.\nE baradoz ar Gelted lec'hiet en Inizi Tir-na-N'Og e veze stêrioù a vel hag a chouchenn a-hervez.\nEr mojennoù german kozh, Gwalenn an Nibelunged da skouer, e vez roet chouchenn d'ar vrezelourien aet d'ar Walhalla (ar baradoz german) gant an ostizezed, ar Valkiriezed.\nA-hendall n'eo ket ken kozh-se an anv chouchenn. Ur marc'hadour eus Rosporden, ar Moal e anv a voe an hini kentañ oc'h ober gant an anv-se en ur pennad-skrid d'ar 15 a viz Du 1895 en Union agricole et maritime ma kinnig e louzoù nevez da brederiañ ouzh ar grip. E tro 1920 e voe diskleriet ar merk gant Joseph Postig, marc'hadour ha maer ar barrez da vezañ.\nSellit ouzh ar ger chouchenn er\nAdtapet diwar « https://br.wikipedia.org/w/index.php?title=Chouchenn&oldid=1819125 »


Journal de Renaud Camus, mercredi 4 septembre 2013\ncréée le jeudi 5 septembre 2013, 15 h 14\nmodifiée le jeudi 5 septembre 2013, 15 h 19Mercredi 4 septembre 2013, minuit & demi. Déjà j’ai peu de partisans, mais si je disais tout ce que je pense je n’en ~~~~~~~ ~~~~~ ~~~ tout.\nAinsi ~~~ ~~~~ ~~~~~~~~~~~ ~~~~~~~~, ~~~ ~~~~ ~~~~~ ~~~~~~~ ~~~ ~~’~~~~~~~~~~ politique, qu’on est ~~~~~~~~~~~~~ ~~~~~~~~ ~~ ~~’~~~~~ ~~’~~~~ ~~~~~~~~~~~ ~~~~~~~~~ ~~~~~~~ ~~~~~~~ ~~~-~~~~~~ ~~~ ~~~~~~. ~~~~~~ ~~~~~~~~~ ~~~ ~~~~~ ~~~~~, ~~~ ~~~~ ~~~~~~~~~~~ ~~~~~~~~~~~ ~~~’~~~~~ ~~~~ ~~~ ~~~~~~, ~~~~~ ~~’~~~~~ même pas à ~~~~~~~ ~~~ ~~~~~~~, ~~~~~ ~~~ ~~~~~ ~~~~ ne pas ~~~~~ ~~~ ~~~~~~. ~~~ ~~~ ~~~~~, ~~~~~~~~~~~~~~~, ~~~~~~~~~ ~~~~ ~~~~ ~~~~~~-~~~ ~~~ ~~~~~~~, ~~~~ ~~~ ~~~ ~~~~~ ~~~~ diviser ce que ~~~ ~~’~~~~~~~~ ~~~ ~~~~~~~~~~ ~~’~~~~~. ~~~~~~~~~~ ~~~ ~~~~~ ~~~~~~~, ~~~ ~~~~~~ ~~ ~~~ journal, ~~~~ ~~~~~ ~~~ ~~~~~ (~~~ ~~~~~~~~~ ~~~~…) ~~~ ~~~ ~~~~~ ~~~~ ~~’~~~~~~~ ~~~~~ ce non-là (à ~~’~~~~~~~~~~~~~). ~~~ ~~ ~~~~~~~~~ ~~~~ ~~~~ ~~~ ~~~~~~~ ~~~~~~~, ~~~~ ~~~~~~~~~, ~~~~ ~~~~~~~~~~~~, ~~~~ ~~~~~~~~~~~ ~~~~~~~~~~~~, ~~~~ ~~~~~~~~~~ ~~~ ~~~~~~~~~~~~ ~~~~~~~~, ~~’~~~~~~~~~~ ~~~~ ~~~~~~~~~~~~~~~ ~~~~~~~~. ~~’~~~ ~~~~~ tous les jours ~~~ ~~~ ~~~~ (~~~~~~~~~~~~~~) ~~~~~ ~~~ ~~~~~~. ~~’~~~~~~~~~ ~~~ ~~~~~~~~~~~~~-~~~~~ ~~~ ~~~ ~~~~~~ ~~~ ~~~~, ~~~ ~~~ ~~~~~~~ ~~~~ ~~~~~~ ~~ ~~~~~~~~~ ~~~’~~~ ~~’~~~ saisît.\nContrairement ~~ ~~~ que d’aucuns pourraient ~~~~~~~, ~~~ ~~’~~~ ~~~~~~~ ~~~~~~~ ~~~ ~~~~~~~~~~ ~~~~~ ~~~~ ~~~~~~~~~~~, ~~~~~ ~~~~ ~~~~~~~~ ~~~ ~~~~~~~~ ~~~ ~~~ ~~~~~~~~~~~, ~~~~~ ~~~ ~~~~~~~~ ~~~~~~ ~~~~~~~~~ ~~~ ~~~~~~~~~~~~~. ~~~~ ~~~~~~ politique, qui bien ~~~~ ~~’~~~~ ~~~~ ~~~ ~~~ ~~~~~~~~ ~~~~~ “~~~~~~”, ~~’~~~~ ~~ ~~~~ ~~~~~ ~~’~~~~~~~~~~~ ~~~~~~~~~~~~~~~. ~~~ ~~~ ~~~~~ ~~~~~~~~ ~~~~ ~~~ ~~~~~~~ ~~~ ~~~~~~~~~~~~ ~~~~ ~~~~~~~~~~ ~~~~~~~~~~~~~~. ~~~~~, dans les années ~~~~~~~, ~~~~ ~~~~~~~~~ ~~~~~ ~~~ ~~~~~~ ~~~~ ~~~~~~~ ~~~~~~ ~~~ ~~’~~~~~~~, ~~~~~~~~-~~~~ ~~ ~~~ ~~~~~ ~~~ ~~~~~ ~~~~~~~~. ~~~~~ ~~~ ~~~~~~ ~~~~~~~~~, ~~~ ~~~~~~~~ ~~~~~ ~~~~~~~~~~ ~~’~~~~~~~~~~~ pour la Russie ~~~ ~~~~~~~~~ ~~~~~~~~, ~~~ ~~~~~ ~~~~~~~~ ~~~~-~~~~~. ~~~ ~~~~~~ ~~~’~~~ ~~~~~~~ ~~~~~ ~~~~ ~~~~ ~~~ ~~’~~~~ ~~~~ ~~~ ~~~~~ ~~~~ cas.\nÀ ~~~ ~~~~~~~ ~~~ ~~~ ~~~~~~~ ~~~ France est fustigée ~~~ ~~~~~ ~~~~~ ~~~~~ ~~~~~~~~~~~~ ~~~~~ ~~~ ~~~~~~~~ ~~~~ ~~~~~~-~~~~~, ~~~~~ ~~~~~~~~~~ ~~~~~~~, ~~~ ~~~~~~~~~~~~, ~~~ ~~~~~ ~~~~~~~~~ ~~’~~~~~ ~~~~~~ — ~~~ ~~~~ ~~~ ~~~~~~~~~~~ ~~~~~~~~~~, ~~~~~~~, mais très honorable. ~~~ ~~~~~~ ~~~ ~~~~~~~ ~~~~~~~~, ~~~~ ~~~ ~~~~~~ ~~~ ~~~~~~~~~~~, ~~~~ ~~~ ~~~~~~~~~~~ ~~~~~ ~~~ ~~~ ~~~~~~~. ~~~ ~~~~~~~~ ~~~~~ ~~~~ ~~~~ ~~~~~~ ~~~~~~ ~~’~~~~ ~~~~~~~~~~~~~ ~~~~~~~~~~~, tout le monde ~~~~~~~~~~ ~~~ ~~~~~~~ ~~~~~~~~~ ~~~ ~~~~~~ ~~~~~~~~~~~~~~~~. ~~~ ~~~~ ~~~~~ ~~~~~~~~ ~~~ ~~~~~ ~~ ~~~~~ ~~~~~~ ~~~~ ~~~~~~~~~~ ~~~~~~~~~~~~~~ ~~~~~ ~~~~~~~~~~~ ~~~~ ~~’~~~~~~~~~~ ~~~~~~~~~~ ~~~ ~~~~~~~~~~ ~~~ “risque zéro”, et ~~~~~ ~~~~~~~~~~~ ~~~ ~~~~~ ~~~~ ~~’~~~~ ~~~~~, ~~~~~~~~~~~~, ~~~~ ~~~~~ ~~~~~~~~~~~~ ~~~ ~~~~~~~ ~~~ ~~’~~~~~~~ ~~~ ~~~~~~~~ ~~~~ ~~~~~~~~~~~, ~~~ ~~~ ~~~~~~~ ~~~~~ ~~~~ ~~~~~~~ ~~~~~~~~~~~ ~~~’~~~~~~ figurassent. Le président ~~~ ~~~ ~~~~~~~~~~~, ~~~~~ ~~~~ ~~~~~~~, ~~~~ ~~~~~~~~ ~~~ ~~~~~~~ ~~~ ~~~~~~~~ ~~~~ ~~~~~~~~~, ~~~~ ~~~~~~~~~~~~~~, ~~~~ ~~~~~~~~~~~~ ~~~~ ~~~~~ ~~~~~~~~~ ~~~ ~~~~ ~~~~~ ~~~~~~. ~~~ ~~’~~~~~~~~ pas à son ~~~~~~ ~~~ ~~~~~~~~~~ ~~~~~~~~~~~~~, ~~~~~~~ ~~~’~~ ~~~~~~ ~~~~~~~~~~ ~~~ ~~’~~~~~~~~ ~~~~~~ ~~’~~~~~~~~~~~ ~~~~~~~~~~ ~~~~ ~~~~ ~~~~~~~~~~~~~. ~~~~~ ~~ ~~~~ ~~~~~ ~~~ ~~~~~~ ~~~ ~~~~~~~~~ ~~~~~ ~~~ ~~’~~~~~, et je suis ~~~~~ ~~~~ ~~~ ~~~~~~~~~, ~~~ ~~~~~~~~~~~~ ~~~ ~~~~~~~~ ~~’~~~~~~~~ ~~~~~~~~, ~~~~~ ~~~~~~~~~~~~~~, ~~~~~~, ~~~~ ~~~~~~~~~ ~~~~~ ~~~ ~~~~~ l’objet.\nJ’attendais ~~~~~~~~’~~~~ ~~~ ~~~~~ ~~~ ~~~~~~~~~~ ~~~~~~~~ ~~~ ~~~~~~~ Ménard, mais il ~~’~~~~ ~~~~ ~~~~~. ~~’~~~ ~~~ ~~~~ ~~~~~~~~~~ ~~~~~ ~~~~~~ ~~~~ ~~~~~~~ ~~~~~~~~~ ~~~~~~ ~~~~ ~~~~~ ~~~ ~~~~~, ~~~~~~ ~~~~~~~~, ~~ ~~~~~~~~~, ~~~~~ ~~~ ~~~~~~~~~~ ~~~ ~~~~~~~, ~~~ me serais rallié ~~~~~ ~~~~~~~~~~~. ~~~~~~ ~~~~~~~~~ ~~~~ ~~~~~~~~ ~~~~~~, ~~~~~~ ~~’~~~~~~~~~ ~~~~~~~ ~~~~ autres.\nCoûteaux ~~’~~ ~~~~~~~, ~~~~~~~~~~, ~~~ ~~~~ ~~~~~~~ — ~~~ ~~~ ~~~~~~~ ~~ ~~~~~~. ~~~ ~~~~, ~~~ ce n’est pas ~~~ ~~~~~~~~~~~, ~~~~ ~~~ ~~~~~ ~~~ ~~~ ~~~~~~~~~~ ~~~~~~ ~~~~~~~~~ ~~’~~~ ~~ ~~~~~ ~~~~~~~ ~~~~~~~ ~~~~~~ ~~~~, ~~~ ~~~~~~~~ ~~~~~~ ~~~~~~~ ~~~ ~~~~~~~. ~~~ ~~~~ ~~~~~~~~~ ~~~~ ce n’est pas ~~~~~~~~. ~~~~~ ~~~~~~ ~~~ ~~~~~ ~~~~~ ~~~~~ ~~~~~ ~~~~ ~~~~~~~~~~~~ bona fide, ~~~~~ ~~~~ ~~~~~ ~~~~~~ ~~~ ~~ ~~~~~~~~~ ~~~~~, ~~~~~ ~~~~~~ ~~~~~~ ~~~~~~~~ ~~~~~~~~~~~~~ ~~~ ~~~~~~ médiocres prudences, ont ~~~~ ~~~ ~~~~~~ ~~~ ~~~ ~~~~~~~, ~~~ ~~~ ~~~~ ~~~~ ~~~~ ~~~~~~~~~, ~~~~~~ ~~~~ ~~~~~~~~~~~~~~~ ~~~’~~~~ ~~~~~~~~~ ~~~~~, ~~~~~~~~~~~ ~~~~~~~~~~~~~~ ~~~~~~ ~~~~~ mal.\nAutre ~~~~~ ~~~ ~~~~~~~~~~, ~~~~~~ fois d’Alain Finkielkraut, ~~~~~~~ ~~’~~~~~~~. ~~~ ~~~~~~~~ ~~~’~~ ~~’~~~~~~ ~~~~~~~~~, ~~~~ ~~~ ~~~~ ~~~~~~ ~~~~~~~~~~~, ~~~ ~~~~ ~~~ ~~~~~~ ~~~~~~ ~~~~ ~~~~~~~ ~~~~~ ~~~~~, ~~~ ~~~~~ ~~ ~~~~~ ~~~~~~ ~~~~~~ cents livres en ~~~~~, ~~ ~~~ ~~~~~~ ~~~ ~~ ~~~~, ~~~~~~ ~~~’~~~~~ ~~~~~~ ~~~~ ~~~~~~~~~ ~~~~~~~ ~~ ~~~ ~~~~~~~~ ~~’~~~~ ~~~~~~~~ ~~~~~ ~~~~-~~~~~~~ — ~~’~~~~~~ ~~~ ~~~~~ ~~~ ~~~~~~~~~~, ~~~ de la “désinfection”. ~~~~~ ~~~~~~ ~~~~~~~~~ ~~~~~ ~~~~~~~~, ~~ ~~~~~~~ ~~~ ~~~ ~~~~~~, ~~~~ ~~~~ ~~~~~ ~~~~~~~~ ~~ ~~~~ ~~~~~ ~~~~ mêmes.\nJe ~~~~~~~~ ~~~~~~~ ~~~~~~~~~ ~~~~~~~ ~~~ ~~~~~~~~~~~~ ~~~ Point, Saïd Mahrane. Mais ~~~ ~~~~~~ ~~~~ ~~~’~~~ ~~~~~~~~~~~~~~ ~~~~~~~~’~~~~ ~~~~~ ~~~~~~~~~~ ~~’~~~~~~ ~~~ ~~~~ ~~~~~~~~. ~~~~~~~ ~~~~~~~~~ ~~~ ~~~~. ~~~ ~~~ ~~~~~~~~ ~~~ ~~~ ~~’~~~ ~~~~ ~~~~~~~~~ ~~~~~~ ~~~~~~~~ ~~~ la suivante. C’est ~~~~~~ probable.\nEn ~~~~~~~~~ ~~’~~~~ ~~~~~~~~~~~ ~~~ ~~~~~~~~~~~~ ~~~ Libération ~~~~ ~~~~~~~ ~~’~~~~~~~~ ~~~~~~ ~~~~~~~~. ~~~~~ ~~~~ ~~~~~ ~~~~~~ ~~~ ~~~~~ ~~~~~ ~~~~~~~~, ~~~~~ ~~~~~~ ~~~~~~~~ ~~~~~ ~~~ trois éclats de ~~~~~. ~~~~~ ~~’~~~~~~~~ ~~~~ ~~’~~~~ ~~~ ~~~ b ~~ ba ~~~ ~~~~~~~, ~~~~~ ~~~~~, ~~~~~~~ ~~~ ~~~~~~~~~~, ~~~ ~~~’~~~ ~~~~~~~~~ ~~~~~ ~~~~~ ~~’~~~~~ ~~’~~~ ~~~~~~. ~~~ ~~~ m’importe guère, je ~~’~~~ ~~~~~ ~~ ~~~~~~~. ~~~~~ ~~~~~~~~~~ ~~~ ~~~~~~~~~ — ~~’~~~~~~~ ~~~~~~~ de silence, ~~~~~ ~~’~~~~~ ~~~~~ ~~~ ~~~~~~~~ ~~~~~ ~~~~ ~~~~~~~~~ ~~~ ~~~~~~~~ ~~~~~~~~~ : ~~~ ~~~~ ~~~~~ tue est un ~~~~~~~~ ~~~~~~ ~~~~~~~~~~, ~~~~~~~~ ~~~~~ ~~~ ~~~~~ ~~~~~, ~~~ ~~~~~~~~ ~~~~~ ~~~ ~~~~ ~~~~~~~ ~~~ ~~~~ ~~~~~~~~~, ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~.\nvoir l’entrée du mercredi 4 septembre 2013 et son image dans Le Jour ni l’Heure


Pajenn:Riou - Nomenoe oe.djvu/15 - Wikimammenn\nPajenn:Riou - Nomenoe oe.djvu/15\nBreiz digabestret !… Nag a vrud e kêr Redon, bremaik, pa vo savet an heol. Nag a levenez pa zegouezo war ar blasenn. Nomenoe, ar marc’heg holl-c’halloudek, gant e varc’hegourien daer, sounn o fenn, feroni an emgann ha levenez an trec’h en o sellou talarek. Dont a raint da zaoulamm o mirc’hed kuladus, frankaet o fronellou, o moue an avel, tan en o daoulagad hag eonenn war o divesker, ruziet gant gwad an enebourien villiget. Gloar da Vreiz war an douar ha gloar da Zoue e-barz an Neñv evit ar blanedenn gaer a voe tonket d’imp ! (Eur boutad avel a hej stalafiou ar prenestrou). Ene ar roue Arzur o tremen, moarvat. Aotreet eo bet d’ezañ gant an Aotrou Doue da ziskenn e Breiz ha da gaout perz, en hon touez en nevezenti vurzudus. O ! Nomenoe enor ha meuleudi ha gloar d’eoc’h ha d’ho kadourien adalek an deiz a hizio betek an deiz meur ma vo gwelet eur groaz tan o skedi en neñv ha Mab Doue o tiskenn war eur goumoulenn da zont da gemenn d’ar gristenien e vo degouezet fin ar bed… Ouf ! n’eo ket fall. An Awen ha me, ni en em glev evel breur ha c’hoar.Savomp eta buan eur werz ma vo dibabet evit beza lennet war ar blasenn pa zegouezo Nomenoe gant e vrezelourien c’hlorius. Plijout a ray, me ’ zo sur, d’hon tad santel Konwoion hag, er c’henstrivadeg, e teuio ar maout ganin.\nAdtapet diwar « https://br.wikisource.org/w/index.php?title=Pajenn:Riou_-_Nomenoe_oe.djvu/15&oldid=96494 »\nKemmoù diwezhañ degaset d'ar bajenn-mañ d'an 1 Kzu 2016, da 17:39.


Goulven Jacq - Wikipedia\ne Plougastell, Bro-Leon, Breizh\n18 Genver 1993\ne Kiberen, Bro-Wened, Breizh\nPriz Langleiz e 1976\nPinvidigezh ar paour\nGoulven Jacq a oa skrivagner brezhonek, ganet e Plougastell e 1913, ha marvet e Kiberen d’an 18 a viz Genver 1993. Ganet e oa bet en ur familh paour eus Plougastell ha chomet e oa paour a-hed e vuhez. E vugaleaj a gont en e levr eñvorennoù “Pinvidigezh ar Paour”.\n1 Goulven Jacq e-pad an Eil Brezel-bed\n2 Goulven Jacq goude ar brezel\n3 An distro da Vreizh\nGoulven Jacq e-pad an Eil Brezel-bedAozañ\nEr Vezen Perrot e oa bet e dibenn an Eil Brezel-bed gant ar renk a SS-Oberscharführer (gant al lesanv “Maout”). Gloazet e voe en dorn memes d'ar mare ma varvas Auguste le Deuff lesanvet Verdier, lazhet gant ur paotr eus ar strouezheg a guzhas ur bistolenn en e vered pa voe harzet ha pa dennas warno.\nGoulven Jacq goude ar brezelAozañ\nWar-lerc’h ar brezel en doa kavet repu e Spagn, e kamp Miranda de Ebro. Goude e oa aet da chom da Vrazil hag e São Paulo e oa chomet e-pad 8 vloaz. Eno en doa savet ur gelaouenn vrezhonek anvet An Trede Diskuliadur ma tisplege kredennoù ar speredourien eus Brazil.\nAn distro da VreizhAozañ\nUr wech distroet da Vreizh en doa graet e annez e Sant-Brieg ha graet en doa skol vrezhoneg en Oaled Abherve. Bloavezhioù diwezhañ e vuhez en doa tremenet e Kiberen. Desket en doa mat meur a yezh ha pa oa marvet e laboure war ur geriadur brezhoneg-nederlandeg, ur yezh en doa desket e kamp Miranda de Ebro.\nPinvidigezh ar paour, Al Liamm, 1977\nAr Wastell, embannet en Al Liamm, niv.204 ; Eil priz Per Trepos, roet gant France Régions 3, a oa bet roet da C’houlven Jacq evit ar gontadenn-se e 1980\nE gwinieg an tad, niv. 137 Hor Yezh, 1981\nE bro ar richer c’hlas gant Francisco Cândido Xavier, lakaet e brezhoneg gant Goulven Jacq, Hor Yezh, 1983\ndornskrid diembann ur geriadur nederlandeg ; gant e zanvez eo bet savet geriadur Jan Deloof ()\nAdtapet diwar « https://br.wikipedia.org/w/index.php?title=Goulven_Jacq&oldid=1987776 »\nKemm diwezhañ d'an 23 Ebr 2022 da 16:53\nKemmoù diwezhañ degaset d'ar bajenn-mañ d'an 23 Ebr 2022, da 16:53.


Buhez ar Zent. pages 798, 799, 800. Encyclopédie Marikavel.\npages 798, 799, 800\nPr-Mari-Loeiz Chanel a oa ganet en Guet, eskopti Belley, an 12 a viz gouere 1803. Mab oa da C'hlaoda ha da Vari-Anna Sibellas, daou gristen eus ar gwellan.\nEvamm, evel eleiz eus ar vugale savet en blaveziou an dispac'h, ne ouïe na lenn na skrivan, mes anaout ha heuilh mat a rê he relijion, ha lakat a rê doujanz Doue da ren en he zi. An dud a veze ganti o serviji oa arabad d'eze lavaret eur gomz treuz, ha chom hep mont d'an ofisou d'ar zul; ar re aneze ne blegent ket d'ezi war an daou boënt-se, n'o dije nemet mont elec'h-all.\nPerig ne ouie ket c'hoaz lavaret eur ger, ha dija oa desket d'ezan gant e vamm ober sin ar groaz; dre ma kreske en oad, e tesked d'ezan e bedennou hag e gredennou. Pa oe bras awalc'h, ec'h eas d'ar zul d'an iliz, gant e gerent; bemde e karje bezan gallet mont d'an oferen, mes re bell e oa diouz ar bourk; evit en em zigoll, e kemere plijadur o tesrevel er ger al lidou en dije gwelet ober en iliz.\nHenvel oa ouz eun êl, hag an holl e gare. Da seiz vla, e vicher pemdeziek oa mont da vesâ al loened : «Red e vije d'in neuze, e lavaro divezatoc'h, sevel abred. Ma mamm, devot ha mat evel ma oa, a c'houlenne diganin bepred, arôk mac'h een eus ar ger, ha lavaret am ije ma f'ater. Hag e poken d'ezi evel evit kaout he bennoz. Lakat a rê ouz ma brec'h eur baner vihan, a veze enni ma lein. Gourc'hemen a rê d'in bezan fur, hag ec'h en laouen en hent, gant ma c'hi bras, a zikoure ac'hanon da ziwall ma loened. Evit e zigoll eus e boan, pa deue heur ar pred, e kave e lod em faner. »\nPerig a zave ôteriou bihan hag a-wechou, zoken, e prezege da vugale e oad. Epad an hanv, e tigase gantan bemde eur vriad bokedou, da lakat en harz skeuden ar Werc'hez e taouline diraki, mintin ha noz, da lavaret e bedennou.\nDa unnek vla, person Kras, an ôtrou Trompier, a gavas anezan eun devez war an hent, hag o welet e zoare chentil ha speredek, en em ginnigas d'e gerent evit rei kenteliou d'ezan. Per-Mari a yeas neuze da chom da di an ôtrou Trompier, hag en em roas a galon d'ar studi. Evil, diskuizan diouz e labour pemdeziek, e lenne lizeriou Breuriez ar fe, hag an dra-ze a lakas da ziwan en e galon ar c'hoantda vont da visioner.\nDa bempzek vla, e teuas eun devez da fallgaloni war e levriou, ha hep levaret ger d'e vadoberour, e kemeras hent ar ger.\nPa oa o vont er-mêz eus porz ar presbital, e kavas war e hent eur wreg vat hag a c'houlennas digantan :\n- Da belec'h out o vont, Perig ?\n- O vont kuit.\nBet out o c'houlenn kuzul digant ar Werc'hez ? Ar pôtr yaouank a blegas e benn hep lavaret ger.\n- Kred ac'hano, Perig, kerz d'an iliz, da gentan, da bedi ar Werc'hez.\nPer-Mari a zentas. Prest goude e teue er-mêz, laouen evel ar Spered-Santel, hag o terc'hel e levriou war e benn e lavare : « Ma ! emezan, chom a rin. » Ha chom a reas.\nDa c'houezek vla, eus skol an ôtrou Trompier, Per-Mari Chanel a yeas da gloerdi bihan Meximieux; ac'hane, da gloerdi bras Brou, elec'h ma oe beleget, ar 15 a viz gouere 1827.\nNao bla goude, e vriataas e vamm, ha hep lavaret d'ezi da belec'h e oa o vont, e kemeras hent an Oseani en Havr-neve, ar 24 a viz kerdu 1836. Dek miz ha seitek devez goude, e tiskenne en enezen Futuna, gant ar breur Mari-Nizier. Ar roue Niuluki a roas digemer d'eze.\nKentan reas an Tad Chanel a oe gwestlan e enezen d'ar Werc'hez. Eur millier bennak a dud a c'halle bezan en Funtuna, ha rannet oant en diou rouantelez, dalc'h-mat en brezel an eil ouz eben. Eur vro eo hag e ve krenan douar enni alïes. Herve ar gouezidi, unan eus o doueou a zo kousket dindan an enezen, ha pa ve o trei hag o tizrei en e wele, e kren an douar gantan. Ouspen-ze, Futunaïz a grede e teu o doueou da vevan dindan furm tud a zo; hag ar roue Niuluki a oa eun Doue evite. Prezek Jezuz-Krist a oa eta, hep mar ebet, diskar e c'halloud. Da gentan, koulskoude, heman ne reas van ebet. Eleiz a oe gonezet da Jezuz-Krist hag en o fenn Meitala, mab henan ar roue. Niuluki neuze, o kredi e oa o vont da vezan didronet, e teuas aon d'ezan hag a gasas pevar den da lazan an Tad Chanel en e di. Terri rêjont e benn d'ezan a dôliou baz hag a dôliou bouc'hal, an 23 a viz ebrel 1841. Gwad ar verzerien eo had ar gristenienien : hirie Futuna a zo deut da vezan eur barouz kristen eus ar re wellan.\nI - Ar gêr ! na pebez c'houek ! Eno eman an tad; eno eman ar vamm; eno eman ar re hon c'haras; eno eman ar re a garomp.\nEürusted eur c'hrouadur a dle bezan er gêr. Ar gwennilied a lavarer a ya d'an diskar-amzer d'ar broiou tomm, ha pa zizroont er vro-man, ec'h eont adarre d'o c'hêr goz.\nTud yaouank hag a renk tec'hel diouz ho pro, karet ive dizrei alïes d'ho kêr goz. Karet ho kerent. Nag a dreo o deus dioueret ha n'ouzoc'h ket, evit n'ho pije diouer eus a netra ! Nag a boan o deus gouzanvet evit m'ho pije nebeutoc'h ! Oh ! ma staget ho kalon en eun tu bennak, staget-hi ouz an oaled en em vod endro d'ezi bemde, diouz an noz, ar re holl a garet, evit diskuizan, kontan, lenn ha pedi.\nII - Ma chom ho kalon en eun tu beunak, oh ! ra chomo en ti ar veleien santel-ze, a gar ac'hanoc'h, a glask ho mad, a ve ken maouen o rei digemer d'ec'h bep gwech mac'h et davete, a gemer peurz en hoc'h anken hag en ho lenevez !\nAr beleg eo Doue war au douar. evidoc'h e chom noz-de er barouz. Pa vezo strafuilh en ho kalon ha tenvalijen eu ho spered, et davetan. Da gaout piou ec'h efet ken ?\nGant ar beleg eman ar c'homzou a gas an den d'ar vue a bado da viken !\nIII - Trede mammen eürusted an den war an douar-man eo al labour. Karet labour ar c'horf. El labour eman ar yec'hed hag ar furnez. Den n'eo dispanset diouz al labour.\nKaret labour ar c'horf. Arabad, koulskoude, e teufe betek ober ac'hanoc'h eul loen-labour hepken. Karet ive labour ar spered. Deskadurez ho peus ezom war ho relijion. Penôs he c'harfet ma n'he anavezet ket ? Piou a garas biskoaz eun dra heb e anaout ? Deskadurez ho peus ezom var ho pro ha war an dud galloudek o deus, goude Doue, poaniet da ôzan anezi ken kaer, evidoc'h hag evit ho pugale. Deskadurez ho peus ezom war ho micher. Loden ar c'horf, en eur vicher, a zesker buhan awalc'h; mes loden ar spered n'eo ket an holl he goar, ha koulskoude eo an hini he deus ar muian talvoudegez.\nAr gêr, ar beleg, al labour a rê war an douar-man plijadur ho tud koz a zo breman er baradoz : ha c'houi, ma fell d'ec'h, en em gaout el lec'h m'emaent, a renk bale war o roudon.


Buhez ar Zent. pages 691, 692, 693, 694. Encyclopédie Marikavel.\npages 691, 692, 693, 694\nCharlez Bleiz n'eo ket eun diaveziad evidomp, rak en 'non bro en deus tremenet an darn vrasan eus e amzer; enni eo en deus grêt brezel; enni eo marvet, hag enni eman e ve. Hon c'henvroad eo eta, ha dre ze, unan eus hon gwellan difennourien dirak Doue.\nMab oa da C'hien Chatilhon ha da Vac'harit Valois, ha genel a reas en Blois, er bla 1320. Adalek e vlaveziou kentan, e oa stumm eur zant warnan. E zudi oa bezan en iliz, ha kertri en dije da verrat e bedennou; e blijadur oa digemer ar beorien ha rei d'eze an aluzen. Da seitek vla, Philip VI, roue Frans hag e eontr diouz tu e vamm, a reas d'ezan dimezi d'eur brinsez eus e oad, Janned Breiz, merc'h Gien Penteür, breur Yan III, duk Breiz.\nBezan e oe eur skouer eus an holl vertuziou a c'hall diwan en kalon eur pried kristen. Pevar bla so oa dimezet pa varvas Yan III, hep lezel eur bugel da zougen e gurunen war e lerc'h. An daou gar tostan d'ezan oa Yan Montfort, e hanter-vreur, pried Janned Flandr ha Janned Breiz, e nizez, pried Charlez Breiz.\nGwiriou Charlez Bleizh a re Yan Montfort, herve barnerien an amzer-ze, a oa keit ha keit; gant aon d'ober gaou ouz hini ebet, Yan III ne fellas ket d'ezan anaout re ar c'hentan kentoc'h eget re an eil; pa vije komzet a ze d'ezan war e' dremenvan, e lavare : « En han' Doue, lezet ac'hanon en peuc'h; n'houllan ket samman ma ene. »\nGoude e varo, ar Vretoned a 'n em rannas en diou gostezen : hini Bleiz, harpet gant Bretoned Breiz-Uhel ha gant ar C'hallaoued, ha hini Montfort, harpet gant Bretoned Breiz-Izel ha gant ar Zôzon. Ar brezel a zirollas hag ar gwad a ruilhas en pevar c'horn ar vro.\nYan Montfort a varvas en Henbont, d'ar 26 a viz gwengolo 1345; mes ar peuc'h ne deuas ket en Breiz evit kelo ze, rak eur bugel c'houec'h vla, Yan Montfort eveltan, a chome war e lerc'h, hag ar brezel, goude bezan padet pevar bla etre ar eontr hag an niz, a badas naontek vla etre an daou genderv.\nCharlez Bleiz, ha ne gare nemet ar peuc'h, a dremenas e vue en kreiz trouz ar brezeliou; mes daoust da ze, ne dec'has ket eur gammed diwar hent ar zantelez. Dougen a rê dindan e zilhad eur gouriz reun stardet endro d'e gorf gant kerden leun a skoulmou. Kousket a rê war an douar noaz pe war ar c'hoad; ouspen d'an deiou merket gant an Iliz, e yune daou zevez er zun ha derc'hent holl goueliou ar Werc'hez; karet a rê lakat e gorf en pinijen, evel ma kar ar re-all lakat o re en o êz.\nKinnig a reas e zukach, hag en em rei a reas e-unan, korf hag ene, d'an hini a zo roue ar rouane hag ôtrou an ôtrone. Bemde e lavare e vrevier gant unan eus ar veleien a veze bepred ouz e heul; pedi rê evit Breiz, evit ar zoudarded maro o tifenn e wiriou hag evit e enebourien; bemde e kleve diou oferen, ha gwell oa gantan koll eur c'hastel pe eur gêr eget koll eun oferen, rak eur gêr, emezan, a c'honezer anezi adarre gant sikour Doue, elec'h eun oferen, eur wech lavaret, n'he c'haver ken; bep noz ec'h ee da govez arôk mont da gousket, ha lavaret a rê ne dlee ket eur c'hristen mont en e wele en stad a bec'hed. Tostât a rê alïes, an daerou en e zaoulagad, ouz tol ar Zakramant meulet ra vezo.\nTroet oa d'ober vad d'an ilizou, da welet ar glanvourien, da wiskan ar beorien, da zifenn an intanvezed, da zevel an emzivaded, da zispartian ar gwir diouz ar gaou. Gant aon da vont eneb d'al lealded, e tastume endro d'ezan an dud ar gouiziekan war giziou ha lezennou ar vro. Karet a rê e bobl, ha poaniet oa o welet ar reuz a jache ar brezel warnezan, mes aliou e bried a vire outan da blegan d'e genderv.\nKalonek oa en emgann; en de ma oe prizoniet gant ar Zôzon, er Roc'h, d'an 20 a vezeven 1347, daoust d'ar seitek gouli en devoa bet, e stourmas evel eul leon, epad div heur dioustu, harpet ouz eur voger goz, war dosen ar Mêzou; ha pa gouezas hanter-varo, ne fellas ket d'ezan rei e gleze d'eur Zôz, mes d'eur Breizad eus kostezen Montfort.\nAr c'hollou a goueze warnezan n'hen lakent ket d'en em glemm eus an Otrou Doue. Lavaret a rê alïes : « Ra vezo binniget Doue en pep tra : Benedictus Deus in omnibus. »\nPa deuas d'ar gêr eus a Vro-Zôz, goude bezan bet dalc'het eno seiz vla, ec'h eas war e droad, en kreiz ar goanv, dre an erc'h hag ar skorn, eus ar Roc'h da Landreger, da bardonan da ve sant Erwan. An dud ouz hen gwelet o tremen, a lede pallennou war an hent dre drue outan, mes hen a droe diwarne evit en em gastizan muioc'h-mui.\nDa Ouel-Mikêl 1364, goude bezan bet diou wech o kovez, klevet diou oferen ha bet o kommunian, ec'h eas da stourm ouz e enebourien en lanneier Alre; eno, eur Zôz a skoas gantan tol ar maro; kouezan reas war e benn d'an douar : « Ah ! Otrou Doue ! » emezan, ha kerkent e tremenas. Bertrand Gwesklen, pa welas petra oa c'hoarvezet, a lavaras : « Allas, maro eo kalonekan den a oa er bed ! »\nDal ma paouezas ar stourmad, Yan Montfort a reas klask korf Charlez Bleiz e-touez ar re varo. Pa oe kavet, ec'h eas d'hen gwelet hag en em lakas da ouelan : « Doue a oar, emezan, ôtrou Charlez, nag a geun am eus d'ho kwelet evelse, pa c'halljemp bezan en em welet en eun doare-all. »\nOber a reas sevel ar c'horf ha dougen anezan da Wengamp elec'h ma oe sebeliet en chapel menec'h sant Fransez. An dud a yeas niverus da bardonan d'e ve, ha miraklou kaer a vrudas e zantelez.\nD'ar 14 a viz kerdu 1904, Pi X a roas ôtre d'hen enori evel den eürus, ha d'an 8 a viz gwengolo 1910, 12 eskob, 30 prosesion, 700 beleg ha 30.000 den a ziredas da Wengamp, evit ar c'hentan pardon bras grêt en Breiz en enor d'an duk santel; an oferen-bred a oe kanet en kreiz ar Vali; an ôtrou Dubourg, arc'heskob Roazon, a reas en brezoneg meuleudi Charlez Bleiz.\nIlirie e rêr c'hoaz gouel sant Alor, a oe, war a greder trede eskob Kemper, en kerz ar VIet kantved.\nBezan en deus eur chapel en Plijidi, elec'h ma ve grêt e bardon ar bevare sul goude Pask.\nEur c'horf hag eun ene hon deus, tud omp; gwir hon deus da vevan evel an dud, ha da rei d'hon c'horf, d'hon c'halon ha d'hon spered ar vagadurez a zo dioute.\nBretoned omp : gwir hon deus da vezan rnistri en hon bro, ha d'ober Bretoned eus hon bugale; gwir hon deus da gaout skoliou a vezo hano enne eus ar yez kaer hon deus desket war varlen hon rnamm, hag eus ar zent koz hag eus an duked bras a grouas ken kaer hag a c'houarnas ken mat bro hon c'havel.\nKristenien omp : gwir hon deus da gaout ilizou, e c'hallfomp tostât enne ouz ar zakramanchou, hag e c'hallfomp klevet enne komzou Doue eu hon yez binniget. D'ar veleien eo deski yez o c'hristenien, ha nan d'ar gristenien deski hini o beleien.\nEpad tri bla warn-ugent, Charlez Bleiz a oe en brezel; kemer a reas peurz en 1500 stourmad hag en 800 seziz.\nRei a reas e vue evit difenn e wir. Heuilhomp e skouer; roomp hon danve ha betek hon bue zoken, ouz red, evit difenn hon gwiriou zakr a Vretoned hag a Gristenien :\nOuspen ar vez, a ve pec'hed.


Anna Maria Luisa de' Medici — Wikipedia\nPoltred Anna Maria Luisa de' Medici, gant Antonio Franchi\nAnna Maria Luisa o terc'hel poltred he fried\nAnna Maria Luisa de' Medici (1667-1743) a oa ur briñsez italian, merc'h da Cosimo III de' Medici, ha da Marguerite Louise d'Orléans, nizez d'ar roue gall Loeiz XIII (Bro-C'hall). Chom a reas an hini diwezhañ eus an tiegezh Medici, goude marv he breur an dug-meur Gian Gastone e 1737, ha mervel a reas divugel.\nN'en em gleve ket he zud. E 1675, ha hi 8 vloaz, e tispartias tad ha mamm. Distreiñ a reas an dugez-veur da Vro-C'hall. Gant ar roue e voe lakaet en ur gouent evit intañvezed.\nHe zad a glaskas dimeziñ e vugale da gaout un hêr. Evit Anna-Maria-Luisa e soñjas da gentañ e Loeiz XIV, a intañvas e 1683, ha goude en e vab, an Daofin Meur, intañv ivez e 1690. Ne voe ket gallet skoulmañ an dimezioù kaer-se, rak gwell e kavas an daou briñs dimeziñ d'o serc'hed.\nDimezet e voe Anna Maria Luisa en 1691 da Johann Wilhelm II, dilenner Pfalz, met dre ma oa naplezek an den ne engehentas bugel ebet.\nMet bugel-bihan ebet ne voe d'an tad-kozh Cosimo eta: e vab henañ Ferdinando a oa naplezek, gwaz Anna Maria Luisa a oa ivez, hag an trede, Gian Gastone, a oa troet gant ar baotred hag ar boeson.\nDre se e oa tonket d'an tiegezh Medici mont da get.\nEn 1713 e varvas Ferdinando, breur henañ Anna-Maria-Luisa, pennhêr ar gurunenn. Mervel a reas pried Anna-Maria-Luisa en 1716 , hag he breur-kaer eo a deuas da vout dilenner Pfalz, Karl III Philipp von der Pfalz, tra ma stagas hi d'ober war-dro madoberoù. He mamm Marguerite-Louise a varvas e 1721, hag he zad Cosimo e 1723. He breur Gian Gastone neuze a voe anvet da zug-veur.\nAnna-Maria-Luisa a varvas en 1743, da 76 vloaz. Legadiñ a reas kement tra he devoa en anv an tiegezh Medici da Toskana gant ma chomfe pep tra e kêr Firenze ha ma vije diskouzet an dastumadoù d'an holl.\nAdtapet diwar « https://br.wikipedia.org/w/index.php?title=Anna_Maria_Luisa_de%27_Medici&oldid=1783895 »\nKemmoù diwezhañ degaset d'ar bajenn-mañ d'an 10 C'hwe 2018, da 11:20.


Un tamm eus saga Njáll (AM 132 folio 13r), war-dro 1350.\nAr sagaoù (eus ar ger islandek saga, el liester sögur) a oa testennoù lennegel skrivet e henyezh Skandinavia diwar-benn danvezioù a bep seurt, da skouer beajoù ar Vikinged o vont da Island ha pelloc'h, pe emgannoù etre familhoù viking. Skrivet e oant, peurvuiañ, e norseg ar c'hornôg, henyezh Island.\nMeurzanevelloù e komz-plaen e oa ar skridoù-se, ha kontañ a raent kurioù a bep seurt kaset da benn gant tud na oant ket bev ken. An "harozed"-se a oa Vikinged anezho, paganed evit ar skridoù koshañ pe kristenien evit ar skridoù nevesoc'h. Peurvuiañ eo gwir ar pezh a gonter er sagagoù, nemet a-wechoù e c'hall bezañ tammoù mojennoù enno, dreist-holl evit a re a bled gant sent pe eskibien. Ar wirionez a c'hall bezañ kaeraet a-wechoùigoù, met atav e vez an istorioù diwar-benn tud zo bet bev. Abalamour da se int dedennus-kenañ evit an istorourien a studi ar Vikinged.\nUn nebeud sagaoù[kemmañ | kemmañ ar vammenn]\nSaga Erik ar Ruz\nAdtapet diwar « https://br.wikipedia.org/w/index.php?title=Saga&oldid=1916260 »


Re nebeut a amann a vez produet er vro er mare-mañ © Radio France - Nolwenn Quioc\nDegemeret ez eus bet Emmanuel Macron e Pondi gant tud a sav a-enep ar raktres mengleuzioù e Breizh, Keloù fall evit al lipouserien, hag a-benn nebeut e vo tu d'al liseidi mont war internet evit dibab pezh a vo graet ganto ar bloaz o tont.\nEmmanuel Macron e-tal kevredigezhioù a-enep ar mengleuzioù e Pondi\nO kabaliñ e oa Emmanuel Macron e Breizh. Goude Penn-ar-Bed en deus gweladennet ar Morbihan hiziv. Gortozet e oa e Palez ar c'hendalc'h e Pondi, evit komz gant dilennidi, da greisteiz, met ivez gant tud eus ar c'hevredigezhioù Vigil'oust hag Attention Mines, hag a sav a-enep ar raktres sevel mengleuzioù er vro.\nMankout a ra amann er vro !\nN’eus ket trawalc'h a amann evit fardañ gwispid gant uzinoù eus ar vro. Perak e vez produet nebeutoc'h a amann ar bloaz-mañ ? Simpl eo : "Nebeutoc'h a laezh a vez produet ar bloaz-mañ eget warlene", a respont Jean-Paul Prigent, produer laezh ha melestrour e Sodiaal. Ouzhpenn n'eo ket ken diouzh giz implijout eoul evit fardañ, neuze e vez goulennet kalz muioc'h a amann gant ar stalioù.\nPetra ober goude ar vachelouriezh ?\nLod eus al liseidi a oar dija petra o deus c'hoant ober goude an termen klas, met evit lod all eo ur goulenn torr-penn ! Evit sikour anezho da choaz e vez aozet, evel bep bloaz, ar saloñs Azimut e Brest, adalek diriaou. Ha digwener e vo digoret al lec'hienn "Admission Post-Bac", lec'h ma vo tu d'al liseidi ober o dibab. Poent eo kregiñ e-barzh neuze ! Petra a soñj dezho liseidi eus ar vro ? Selaouit ar reportaj er c'heleier.


Burebista (Βυρεβίστας en henc'hresianeg) a oa roue Dakia etre 82 ha 44 kent JK. Unaniñ a reas ar meuriadoù a oa eno ha ren a reas warno. Aloubiñ a reas douaroù ar pobloù amezek e gevred Europa. Muntret e voe ha rannet e voe e zomani e meur a damm.\nDelwenn Burebista e Călărași.\nUnaniñ a reas ar C’heted hag an Daked a oa o chom en douaroù etre ar stêr Hercinica (Morava bremañ) er gornaoueg hag ar Bug er reter, hag etre ar C’harpatoù en hanternoz ha Dionysopolis er c’hreisteiz. Diazezañ a reas e gêr-benn (anvet Argedava pe Sargedava) e-kichen Mihăilești, a zo bremañ e mervent Roumania, e menezioù Orăştie. Eno e weler c’hoazh aspadennoù eus kreñvlec’hioù Burebista. Aloubet e voe douaroù nevez gantañ. E 60-59 kent JK e voe trec’h war ar pobloù kelt Boii ha Taurisci a oa o vevañ er gornaoueg hag er gwalarn, er pezh a zo bremañ Hungaria ha Slovakia. Goude 55 kent JK hag a-raok 48 kent JK e aloubas arvor ar Mor Du, gant kêrioù gresian Olbia hag Apollonia.\nKen bras e oa e zomani ha ken brudet e c’halloud ma klaskas Pompeius ober emglev gantañ evit e vrezel ouzh Jul Kaezar. Goude e drec’h a-enep Pompeius, e voe darbet da Gaezar kas e armeoù a-enep Burebista, met muntret e voe a-raok, d’ar 15 a viz Meurzh 44 kent JK. Er bloavezh-se ivez e voe muntret Burebista gant uhelidi eus Dakia o doa aon da goll o galloud. Goude ar muntr-se ez eas rouantelezh Burebista d’an traoñ ha rannet e voe e meur a damm.\nAdtapet diwar « https://br.wikipedia.org/w/index.php?title=Burebista&oldid=1702051 »\nDernière modification le 9 Mae 2016, à 10:45\nKemmoù diwezhañ degaset d'ar bajenn-mañ d'an 9 Mae 2016, da 10:45.


Stad Brunei Darussalam\nGer-stur : "Always in service with God's guidance" (troidigezh)\nKan broadel: Allah Peliharakan Sultan\n(ha kêr vrasañ) Bandar Seri Begawan\n- Fin protektorelezh\n1añ Genver 1984\n- Hollad 5.765 km² (170vet)\n- Dour (%) 8.6\n- istimadur Mae 2007 383,990 ()\n- niveradeg 2001 332.844\n- Stankter 65/km² (127vet)\n- Hollad $9,009 miliard (138vet)\n- Keidenn $24.826 (26vet)\n0,871 (uhel) (34)\n1. Hag ivez 080 a-dalek Malaysia ar Reter.\nBrunei pe Brunei Darussalam a zo ur stad en Azia, war enezenn Borneo. Pinvidik eo a-drugarez d'an eoul-maen. Ur vro vuzulman eo.\nAdtapet diwar « https://br.wikipedia.org/w/index.php?title=Brunei&oldid=1638397 »\nKemmoù diwezhañ degaset d'ar bajenn-mañ d'an 16 Ebr 2015, da 13:35.


Deux frères | Soubenn ar geek\nMagic Magic »\nFellout a rae din groñs lenn Deux frères peogwir e oan bet plijet kement gant Daytripper. Ar wech-mañ eo diazezet war ur romant bet skrivet gant Milton Hatoum. Heuliet e vez ur familh e Manaus a-hed an XXvet kantved kazi. Daou vreur gevel a zo er familh ha tro-dro dezho e vez holl istorioù ar familh. Memes plac’h a garent pa oant bugel, Yaqub a zo bet kaset da Liban ha chomet eo Omar gant e familh, karet spontus gant e vamm. Pa tistroas Yaqub ne oa ket gwelloc’h an traoù etre an daou vreur. Doareoù disheñvel mat oa dezho o daou. Heuliet e vo ivez, en un doare all, tudennoù an tad hag ar vamm met ivez ar c’hoar ha Domingas hag he mab, bet degemeret er familh ha deuet da vezañ matez (pe sklav).\nBrav-tre eo an tresadennoù gwenn-ha-du ha plijus ‘m eus kavet heuliañ istorioù spontus ar familh-se. N’on ket bet kendrec’het marteze gant chabistroù diwezhañ an istor (goude marv Halim, gant an Indian da skouer). Plijus eo da lenn memestra ha fentus un tamm pa ouzer eo bet lakaet e stumm ul levr bannoù-treset gant daou vreur gevel 😉\nIstor gant Fàbio Moon, tresadennoù gant Gabriel Bà. Diazezet war romant Milton Hatoum. Embannet e galleg gant Urban comics (dastumad Urban Graphic), d’an 20 a viz Meurzh 2015.\nThis entry was posted on Eost 1, 2015 at 9:20 am and is filed under Levrioù bannoù-treset with tags azasadenn, Brazil, familh, Liban, paotred, XXvet kantved.\tYou can follow any responses to this entry through the RSS 2.0 feed. You can leave a response, or trackback from your own site.


Daou vab ar pesketaer (kontadenn)\nAn tri skourr impinad (kontadenn)\nAr priñs glas (kontadenn)\nYannig e zaou wenneg (kontadenn)\nKabellig ruz (2018)\nAr bleiz hag an dañvad (mojenn)\nEnez al Legumaj (2 : atersadenn)\n• Gant Marie Kermarec\n• Tennet eus Mojennoù Breizh + Gwelet an holl enrolladennoù tennet eus Mojennoù Breizh\nDiwar un destenn skrivet gant Mikael Madeg adalek ur vojenn dastumet gant Fañch an Uhel (1821-1895).\nSelaou ar gontadenn ha respont d’ar goulennoù.\n1) Gerioù diaes\n– torraod : tornaod (falaise).\n– doubier : an tamm danvez a vez lakaet war an daol (nappe).\n– ranell : fri-furch (très curieux).\n– choukatet : eus ar verb choukata, dougen un dra bennak war ar chouk (porter un fardeau sur la nuque).\n– bruzunoù : tammoù, restachoù.\n– diskennidi : tud ur memes familh hag o deus ar memes tud-kozh (descendants).\n2) Goulennoù war an destenn\n1. E-pelec’h e tremen an istor ?\n2. Penaos emañ korf ar Vorganez ?\n3. Petra o doa bet an div blac’h yaouank digant ar Vorganez ?\n4. Arabat e oa d’an div blac’h yaouank ober un dra bennak. Petra e oa ?\n5. Petra a oa e pakad ar plac’h yaouank he doa digoret he fakad da gentañ ?\n6. Petra a oa e pakad ar plac’h yaouank he doa digoret he fakad e ti he zud ?\n7. Perak e oa kaoc’h-kezeg e pakad ar plac’h yaouank kentañ ?\n8. Peseurt kentel a c’haller tennañ eus ar vojenn-mañ ?\n9. Gwir e c’hall bezañ an istor-mañ ?\nDiv blac’h yaouank eus Enez-Eusa a oa o kregina en aod. E traoñ an torraod o doa gwelet ur Vorganez o lakaat un teñzor da sec’hiñ en heol war div zoubier wenn.\nDeuet e oa ar c’hoant d’an div blac’h yaouank da guriuzenniñ. Tostaet e oant, didrouz, en ur guzhat a-dreñv ar c’herreg. Hag evel-se e oant en em gavet e-kichen ar Vorganez.\nKen souezhet e oa bet houmañ ma n’oa ket deuet d’he spered tec’het diouzhtu. Ouzhpenn-se, daoust dezho bezañ ranell, ar merc’hed yaouank a ziskoueze bezañ fur ha plijadurus. Setu m’he doa ar Vorganez, e-lec’h splujañ en dour gant an teñzorioù, pleget an div zoubier en-dro d’an holl draoù kaer ha roet bep a bakad d’an div blac’h. Nemet e oa arabat dezho sellet e-barzh a-raok en em gavout e ti o zud.\nSetu an div blac’h yaouank, choukatet o fakad ganto, o vont d’ar gêr d’an daoulamm-ruz.\nUnan anezho avat a oa klañv gant ar c’hoant gwelet an diamantoù hag ar bravigoù. N’he doa ket gellet mont keid-all. Pa oa dispartiet diouzh he mignonez, hag a oa o vont etrezek ur gêriadenn all, he doa lakaet he fakad war al leton. He c’halon a oa o lammat. Dibleget he doa an doubier. Allas ! Ne oa nemet… kaoc’h-kezeg e-barzh. Kaer e oa dezhi leñvañ, re ziwezhat e oa.\nEben az eas betek ar gêr hep ober ehan ebet. Eno, en o loch paour, dirak daoulagad he zad hag he mamm, he doa digoret he doubier. Bamet e oant bet gant an teñzorioù a oa dirazo : mein prizius, perlez, aour ha danvez kaer… Savet e oa ar familh da binvidik en un taol. Neuze o doa lakaet ober un ti bras ha prenet douaroù.\nAr gaoz a zo e vefe c’hoazh bruzunoù eus teñzor ar Vorganez gant o diskennidi en Eusa.


Buhez ar Sent/1912/Maze - Wikimammenn\nBuhez ar Sent/1912/Maze\n◄ Janvier Maze Thomas Villanova ►\n— N’eo ket ar re yac’h eo o deus ezom eus ar medesin, mes ar re glanv ; n’on ket deut da c’hervel an dud just d’ar binijen, mes ar bec’herien.\n— Otrou, emezan, anaout a ret ar c’hiz fall a zo er vro-man. Pa n’hall ket eun tiegez paean ar gwiriou a dle d’ar roue, e kemerer ennan daou pe dri vugel hag e werzer aneze evel sklavourien d’an diavezidi a deu d’ar porz-man, hag e laker an arc’hant a doucher evite da baean ar gwir. Ar c’hiz goue-ze hag he deus laket rei d’al lec’h-man an hano a Borz-Keinvan, a zisplij, hep mar ebet, da zant Vaze. Torret anezi eta, ôtrou roue, ha gwestlet d’ezan, diwar vreman, ar vugale reuzeudik-ze a veze diframmet digant o zud ha gwerzet da vont da bell-bro. Dal m’ho pezo grêt an dra-ze, an abostol santel a vezo laouen oc’h ober e zisken en hon zouez.\nAdtapet diwar « https://br.wikisource.org/w/index.php?title=Buhez_ar_Sent/1912/Maze&oldid=38203 »\nKemmoù diwezhañ degaset d'ar bajenn-mañ d'an 6 Gou 2012, da 06:23.


Buhez ar Sent/1837/Perpetua - Wikimammenn\nBuhez ar Sent/1837/Perpetua\n◄ An daou-uguent Merzer Perpetua Paul, escop, ha patron eus a escopti Leon ►\nEvel ma scrivas ar Santes-mâ, en deiz quen ma varvas, an Histor eus he Verzerinti, e raportimp amâ he c’homsou. Abars, emezi, ma voen lequet er prison, e teuas va zad d’am c’haout, oc’h esperout ober din renonç d’ar Feiz. Goude m’en devoa græt e oll effort evit quemense, e leviris dezâ erfin, en ur zisquez dezàn ur pôd a oa eno var an douar : va zad, ha guelet a rit-hu ar pôd-se a so ase ? Ya, emezàn ; ajouti a ris : hac èn a eller rei dezàn quen hano nemet e hini ? Na eller quet, a respontas-èn : na me quen neubeut ne allàn quet lavaret e venn nernet ar pez ma zoun, da lavaret eo, Cristenes. Neuse e saillas guenê, ma goal-dreti a reas, ha, goude m’en devoa ma injuriet e peb fæçoun, ez eas en e roud.\nUn neubeut goudese e voen lequeet er prison : esclami a ris en ur antren, rac biscoas n’en boa guelet un dra quen têval ha quen horrubl. An cer fall hac ar c’hoes eus an nombr bras a dud a oa dija ranfermet eno ; an diguemer rust pehini a voe grast din, hac an nec’h am boa dre na vouien quet peleac’h e oa ma c’hrouadur, quemense-oll. a ree din ur boan estranch. Da benn ur maread amser couscoude em boa conge da gaout ma c’hrouadur guenê er prison : neuse en em gonsolis hac en em bligis eno.\nPa glevas va zad e tlien bezâ interroget, e teuas en ur vouela d’ar prison, hac e lavaras din caout ur gonsideration bennâc evit e oad bras, ha rei dezâ ur gonsolation bennâc goude m’en devoa va quelennet gant quement a sourci, ha va c’haret ha cherisset quement e pep amser. En em santout a ris touichet, hac evit e gonsoli e liviris dezàn hebquen, penaus pa visen var ar chafot, e arruze guenê ar pez a blicheze gant Doue : en em retira a eureu trist bras.\nPa voan casset dirac ar Barner evit beza interroget, va zad en em bresantas dirazòn gant va c’hrouadur etre e zivrec’h, en ur lavaret din : sell a druez ous da vab, ma na c’heus truez ebel ouzôn-ne. Ar Barner, goude beza græt d’am zad sortial, am c’hondaonas da veza exposet d’al loenet. Ar c’homsou-mâ diarauc a so re ar Santes, evel m’er gueler er scridou ancien.\nPa voe digouêt an deiz eus ar gombat, ar Santes a sortias eus ar prison evit mont d’an Theatr, joaüs evel evit mont d’an Eê. E exposi a rezeur da ur veuoc’h fuloret, pehini a hegeas anezi diveich hac e fistigas ; mæs, evel na varve quet evit quemense, unan eus ar Gladiatoret e zreuzas gant un taul cleze. He Vefzerinti glorius a erruas er bloaz 203.\nSant Augustin en deus græt teir Bredication en e enor hac e meuleudi ar Santes-mâ. E froposi a ree alies d’e bobl evit o excita da drec’hi an difficulteou a gaver o pratica ar vertuz ; hac an Ilis dre ur merc a zistinction e deus lequeet e hano er C’hanon Sacr eus an Oferen.\nAr Santes-mâ persecutet gant he zad ha gant an Tirant evit ober dezi renonç d’ar Feiz, a chomas bepret ferm ha constant er résolution e devoa quemeret da veza fidel da Jesus-Christ ; mæs peguen neubeut a dra a ra deomp-ni, siouaz ! Mancout d’hon resolutionou mad. Ober a reomp cant propos ha cant resolution da veza fidel da Zoue ; mæs pa zigouez an occasion da rei dezan ur merq eus hor fidelite, ez-oump digouraich, e plegomp hac en em lesomp da veza trec’het gant an demptation. Ar seurt resolutionou-ze ne dint quet guir-resolutionou nac ur guir volontez memes ; ne dint nemet ur c’hoanteguez sempl, væn hac inutil. An Ifern a so leun eus ar seurt resolutionou-ze, rac ne deus den quer mechant ha quen impi n’en deffe aviziou ur c’houant bennâc da zench buez ha d’en em savetei. Dre an euvrou e aznavezer ar font hac an disposition eus ar galon un den, evel ma aznavezer an natur vad eus ur vezen dre he frouez. Ur vezen, evit-i da deul bleùn pep bloaz, ma na zoug quet a frouez, a vezo troc’het ha taulet en tan. Ar resolutionou a so hènvel ous ar bleùn, hac an actionou a so ec’his ar frouez. Disfiziomp eus ar sincerite hon resolutionou, mar doump infidel en occasionou.\nAdtapet diwar « https://br.wikisource.org/w/index.php?title=Buhez_ar_Sent/1837/Perpetua&oldid=60245 »\nKemmoù diwezhañ degaset d'ar bajenn-mañ d'an 20 C'hwe 2014, da 12:01.


An Diaoul Dieub - Ti-embann\nbrezhoneg occitan galego català castellano português italiano esperanto english français\n“Ur skrid na “zirenk” ket a zo ur boelladenn varv, un arnodenn lennegezh porneant, un oberenn didalvez glez.”\nKoulizh Kedez, Komen Gweennour, 1996.\nDegemer Ti-embann Levrioù Aozerien Stalioù Darvoudoù Liammoù\nAn Diaoul Dieub\nUr yezh evit ar bed\nNevesaat hol lennegezh dre ar c'hrouiñ, an treiñ hag an imbourc'hiñ eo pal An Diaoul Dieub, ti-embann anveliour brezhonek savet e 2007. Ul levr puilh a varzhoniezh, daou levr ret-holl a droidigezh varzhoniezh, ur romant diroll, ul levr danevelloù gouez ha dizoue : sed hor pemp levr kentañ deuet er-maez e 2008 ha 2009. Pemp levr a dalvoudegezh anat d'ar re a briz al lennegezh. Un darvout a-bouez evit hor yezh. Hag al labour-se sevenet hep an disterañ yalc'had pe skoazell arc'hant. Ul levr yezhoniezh druz-mat emeur o prientiñ bremañ. Raktresoù all a zo, betek war dachenn al levrioù evit ar re yaouank.\nSavet endro da gKoulizh Kedez – skrivagner lakaet abaoe pell e-touesk pluennoù brasañ ar bed gant ar re a oar eus an danvez, evel Zavier Grall pe Reun ar C'halan –, e pled hor c'hevarzhe gant e droidigezhioù, krouidigezhioù, ha labourioù yezh chomet diembann pe da adembann, pe c'hoazh nevez savet. Digor e van dorioù An Diaoul Dieub da aozerien all avat, ha da raktresoù treiñ oberennoù brezhonek e yezhoù all.\nAraokour hag anveliour eo doare An Diaoul Dieub. Ur yezh evit ar bed eo ar brezhoneg gantañ, da vab-den ez a. Dorioù Digor eo a ginnig an daleth doubl, arouez an ti-embann (dor o vezañ ster hebraek ar ger daleth, pergen, ar pezh a verzer e len al lizher).\nדד An Diaoul Dieub דד\n31 straed Hir, 29 600 Montroulez\npgz: 0(033) 625 301 882 / 0(033) 970 448 556\npostel: an.diaoul (e ti) free.fr\nKlask el load\nLoad savet gant Diavaez (treiñ, embann, skignañ, kehentiñ).


Gwilherm Dubourg : diforc'h etre ar stummoù - Wikipedia\nGwilherm Dubourg : diforc'h etre ar stummoù\nGwilherm Dubourg (kemmañ)\nStumm eus an 27 Eos 2014 da 14:54\n846 okted ouzhpennet , 7 vloaz zo\nKendeuziñ 2 bennad diwar-benn ar memes tra\nStumm eus an 5 Ebr 2013 da 15:00 (kemmañ)\nD (Bot: Migrating 2 interwiki links, now provided by Wikidata on d:q3122583 (translate me))\nStumm eus an 27 Eos 2014 da 14:54 (kemmañ) (dizober)\n(Kendeuziñ 2 bennad diwar-benn ar memes tra)\n'''Gwilherm Dubourg''' a(''Guillaume oaDubourg'' ure skrivagnermarilh an brezhonegti-kêr), bet ganet e [[Tregrom]] d'an [[13 a viz Mae]] []. Belegetha marvet e oa bet[[Roazhon]] d'an [[331 a viz EbrelMeurzh]] [], a oa ur beleg hag ur skrivagner brezhonek.\nSkolaer eo bet e skol brevez gatolik [[Ar C'houerc'had]] e-pad ar bloavezhioù tri-ugent. Savet ez eus bet gantañ meur a droidigezh e brezhoneg eus testennoù an [[Aviel]]où e [[gregach]]. Kenlabouret en deus ivez gant [[Maodez Glanndour]] war destennoù orin ar [[Bibl]] en [[hebraeg]], [[Dornskridoù ar Mor Marv]] (pe [[Dornskridoù Qumrân]]) peurgetket. ▼\nStudiañ a reas e [[Skolaj Sant-Jozef Lannuon]] a-raok mont d'ar c'hloerdi bras. Beleget e oa bet d'an [[3 a viz Ebrel]] []. Skolaer eo bet e skol brevez katolik [[ar C'houerc'had]] e-pad ar bloavezhioù tri-ugent el lec'h m'en doe tro d'ober anaoudegezh gant [[Anjela Duval]]. Kelennet en deus e meur a skol e Bro-Dreger a-raok ren hini [[Kallag]]. Kure eo bet e Gwengamp e 1965 ha person [[Plufur]] ha [[Tremael]] etre 1972 ha 1984. Pa'z eas an aotrou [[Marsel Klerg|Klerg]] da Anaon e voe anvet da berson [[Bulien]], [[Kaouenneg]] ha [[Lanvezeeg]] e 1984. Mervel a reas trumm e 1988 e Roazhon goude un oberatadenn.\nEzel eo bet eus [[Stourm ar ==Brezhoneg]].==\n▲Skolaer eo bet e skol brevez gatolik [[Ar C'houerc'had]] e-pad ar bloavezhioù tri-ugent. Savet ez eus bet gantañ meur a droidigezh e brezhoneg eus testennoù an [[Aviel]]où e [[gregach]]. Kenlabouret en deus ivez gant [[Maodez Glanndour]] war destennoù orin ar [[Bibl]] en [[hebraeg]], [[Dornskridoù ar Mor Marv]] (pe [["Dornskridoù Qumrân]]") peurgetket. Skrivet en deus pennadoù er c'helaouennoù ''[[Preder]]'', ''[[Imbourc'h]]'', ''[[Barr-Heol]]'' hag ''[[Al Liamm]]'', ha sinañ a rae a-wechoù gant an anv-pluenn "Bodvael". Un danevell gantañ, ''An teir rozenn ruz'', a zo bet embannet e-barzh niv. 128 Al Liamm.\nUn danevell gantañ, ''An teir rozenn ruz'', a zo bet embannet e-barzh niv. 128 [[Al Liamm]].\nLegadiad madoù an Aotrou Klerg eo bet. Ezel eo bet eus [[Stourm ar Brezhoneg]].\nAet eo da Anaon e [[Bulien]] d'an [[31 a viz Meurzh]] [], goude bezañ bet person e [[Plufur]] ha [[Tremael]].\n''Dictionnaire biographique du mouvement breton XX-XXIe siècles'' gant Lionel Henry, [[Yoran Embanner]], 2013.\nAdtapet diwar « https://br.wikipedia.org/wiki/Dibar:MobileDiff/1589390 »


Tried pennad — III - Wikimammenn\nTried pennad — III\nR. Prud’homme, 1903 (p. 91-94)\n◄ Jaffaiz : piou ec’h int ; penauz int gwisket Skolio kristen Bro Siri. — Klanvdi Sant Louiz Ar c’hezek arab. — Mevelien ar Sultan. — Gar Jaffa ►\nSkolio kristen Bro Siri. — Klanvdi Sant-Louiz.\nE skolio ar « breudeur » hag ar « c’hoarezed » e tisker d’ar vugale lenn ha skrivan, hag ive komz gallek, An emzivaded hag ar re a ve bet dilezet gant o zud a ve disket d’ê ive al lezen gristen. Ar re-all, na glasker, e nep giz, pa ’c’h int c’hoaz bihan, o distagan euz o fals-kreden, daoust d’o zud.\nRoet e ve ar skol evit mann. Peadra, kwita ? da lakat anoc’h souezet, lennerien ger ! Daoust penauz e c’hall neuze o mestro hag o mestrezed bevan ? Ma fe vad, gant an aluzenno a ro d’ê Breuriez ar Fe hag ar gristenien vad, ha gant eun tammik arc’hant an euz roet d’ê, bep pla, gouarnamant Frans, bete vreman : marteze, eur bilhet a vil lur da bep ti-skol…\nSkrivet am euz « bete vreman » ; rag er Senat hag er Gampr ec’h eneber breman kement eneb hon relijion, ken am euz aoun na rofe ken Frans gwennek e-bed *hiviziken da skolio kristen ar Zav-heol, war digare ec’h int dalc’het gant leaned ha leanezed.\nN’hello ket ar skolio-man neuze, a dra zur, chom en o zav, nemet dont a rafe d’ê skoazel euz a læc’h-all. Bro-C’hall n’he deuz aman skol-all e-bed ; ar mestro hag ar mestrezed skol laik a gav re boaniuz pleal aman gant o micher, hag ec’h eo gwelloc’h gante chom en o bro. N’euz ket læc’h da c’hourdrouz anê ’vit se. Petra bennak n’int ket, ar peurvuian anê, euz an dud n’o deuz na bugel nag *ursel : dimezet int ha dre-ze na ve ket mad d’ê mont da dismantr yec’hed ha bue en broio ha nan int ket goall yac’huz. Mes, da vihanan, pa gaver leaned ha leanezed a volante vad da derc’hel o læc’h, petra a virfe da rei skoazel d’ê ?\nOuspenn o zi skol, o deuz leanezed sant Josef eun hospital a doug hano sant Louiz. Eun hano binniget aman gant an holl ! N’ankouaer ket ar vad a reaz ar roue santel, er vro-man, dreist-holl en Jaffa, pa deuaz di da goulz e groazadek kentan (1253). Neve zavet eo ar c’hlanvdi-man ha, koulskoude, e zo ebarz klanvourien e-leiz. Aman e lezfomp an Autr. Jozef Holvek, ar pelerin a zo bet klanv war al lestr ha nan eo ket c’hoaz yac’haet.\nWar-du ar zav-heol e tiskoueer d’imp evel eur *zeien wenn en em led a-dreuz d’ar gompezen hag a zav etrezek meneio Moab : hent Jeruzalem eo hennez ; an hent hon dije renket heuilh war varc’h, pe war azen, mar ’hon dije græt hon beaj breman ’zo dek ’la. Hennez a ve heuilhet c’hoaz hirie gant an Arabed, ’balamour na blij ket d’ê bean douget nag ober dougen o zreo gant an hent houarn.\nAdtapet diwar « https://br.wikisource.org/w/index.php?title=Tried_pennad_—_III&oldid=104467 »\nKemmoù diwezhañ degaset d'ar bajenn-mañ d'an 20 Gou 2017, da 11:42.


Pajenn:Al Lae - Bilzic.djvu/14 - Wikimammenn\nPajenn:Al Lae - Bilzic.djvu/14\nA-barz an abardae, archedet Janedig, Marc’harid a wiskas he mantell, ha, dindan, paket ar bugelig. Gant ar paeron hag ar vaeronez setu hi er porched. N’eo ket ar person a deuas da ober ar vadeiant : ar c’hure hag ar zakrist, ar c’hure, den a zouster hag a vadelez, ar zakrist, eur c’hamarad da dad ar pôtr.\n— Petore hano, Marc’harid ?\n— Yvon, Yvonig, ôtrou kure.\n— Perak e son hizio ar c’hloc’h evel derc’hent eur gouel-berz ? a lavare ar person, souezet meurbed, d’e garabasenn, hag e fredone da heul ar c’hloc’h :\nEun arc’hêl, a-berz an Aotrou,\nA ziskennas eus an Nenvou\nD’annons da Vari ’oa choazet\nEvit mamm da Zalver ar bed.\nAr zakrist an nevoa sonet an Angelus goude divez ar vadeiant, grêt an neus d’ar c’hleier kana ginivelez ar bugel dinamm evel hini ar gristenien all.\nGoude ar vadeiant, raktal, eo bet sebeliet Janedig. Nebeud a dud o pedi evit ar paour kêz plac’h, nebeud : an amezeien hag ar c’herent. Eun toullig en korn ar vered, eun tamm douar war an arched… Na kan na diskan : ar glazou, goude an Angelus, da vihana, a goueas truezus, evel daerou an anken, war beiou ar vered lijennet  dindan denvalijenn an noz. Evel-se ar zakrist a rê gouela war be ar vamm ar c’hleier pere o devoa kanet bremaïk badeiant he mab.\nMarc’harid, mantret he c’halon, he-unanik, ar pôtr dindan he mantell, a zistroas d’ar gêr. Lakaat a eure ar bugel en e gavell, hag hi, stouet d’an douar, war he daoulin noaz, a lavare en he fedenn :\n— Doue da bardono d’an anaon binniget ! Doue d’o fardono ! Doue d’o digemer en e drugare !\n↑ Lijennet, estompé. Eul lijenn, une buée. Lijennet ê va daoulagad ; lijennet ê gwer va lunedou.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/14&oldid=160276 »\nKemmoù diwezhañ degaset d'ar bajenn-mañ d'an 26 Ebr 2020, da 14:17.


Enor d’ar brezhoneg war France 3 Breizh · Région Bretagne\nDegemer > Hor c’heleier > Enor d’ar brezhoneg war France 3 Breizh\n22 Du 2021\nEtre an 22 hag an 28 a viz Du e kinnig France 3 ur sizhunvezh gouestlet d’ar yezhoù rannvro war he savlec’hioù lec’hel. Ne vo ket lakaet Breizh a-gostez hag ur programmadur puilh, liesseurt hag a-zoare a vo skignet war France 3 Breizh.\nFin ar bed ha Noz, 2 oberenn faltazi sikouret gant Rannvro Breizh\nEvit kregiñ gant ar sizhunvezh e vo skignet evit ar wech kentañ er skinwel ar film hir Noz filmet e brezhoneg ha sevenet gant Soazig Daniellou. Sikouret eo bet gant ar Rannvro dre ar Font skoazell d’ar c’hrouiñ filmoù ha kleweled (FSKFK) ha skignet eo bet a-raok an holl e kêrioù zo e Breizh (Roazhon, Naoned, Brest, Penmarc’h…) hag e Pariz ivez. Plijet e oa kalz d’an dud o doa kemeret perzh en abadennoù. Ar film-se a c’halloc’h gwelet war France 3 Breizh d’al Lun 22 a viz Du da 11e30 noz.\nNOZ – Bande-annonce from Kalanna on Vimeo.\nEil koulzad ar stirad faltazi Fin ar Bed, hag a oa bet sikouret ivez gant an FSKFK, a vo skignet en-dro da-geñver ar sizhunvezh gouestlet d’ar brezhoneg, d’ar Merc’her 24 a viz Du e trede lodenn an nozvezh da-heul an abadenn Le Grand BaZH.art ma vo pedet Nolwenn Korbell.\nProgrammoù evit ar re yaouank…e brezhoneg !\nAr vrezhonegerien hag ar brezhonegerezed yaouank a c’hallo ivez tennañ splet eus ar sizhunvezh gant gant kalzig a brogrammoù evito. D’ar Merc’her 24 ha d’ar Sadorn 27 a viz Du e vo skignet div dresadenn-vev e brezhoneg, Razh an hent bras ha Kornil & Bernez. Gant ar gevredigezh Dizale, ar framm pennañ evit an advouezhiañ e brezhoneg e Breizh, int bet advouezhiet. Gallout a raio ar publik yaouank deskiñ traoù ha bezañ dudiet war un dro gant Na petra ’ta gant Erell ha Tudu.\nSikouret eo bet an holl brogrammoù-se gant ar Rannvro dre ar Font skoazell d’ar c’hleweled e brezhoneg (FSKB) a zo e bal skoazellañ diorren ha skignañ an oberennoù kleweled advouezhiet ha produet e brezhoneg.\nKeleier ha liv an amzer\nWar France 3 e vez keleier ivez ha keleier e brezhoneg evel-just ! Etre al Lun hag ar Gwener, da-heul an 12/13, e vez skignet ar magazin kelaouiñ e brezhoneg An Taol Lagad.\nTro ho po da welet ivez danevelloù an amzer e galleg hag e brezhoneg. Ha bemdez da 10e10 e c’hallo ar sellerien hag ar sellerezed adwelet an abadenn Bali Breizh kinniget gant Goulwena an Henaff ha Thelo Mell, ha gwelet un abadenn nevez e Dinan d’ar Sul 28 a viz Du.\nProgramm klok sizhunvezh ar brezhoneg war France 3 a c’hallit kavout amañ : https://www.francetvpro.fr/contenu-de-presse/24161531\nAr c’hleweled e brezhoneg harpet gant ar Rannvro\nSikour a ra ar Rannvro bep bloaz lakaat programmiñ, seveniñ ha skignañ abadennoù brezhonek war ar servij publik France 3 Breizh gant 183 500 € skoazell. Lakaet e vez 2 480 000 € bep bloaz gant ar chadenn evit abadennoù-se.\nDre vras e vez skoazellet ar c’hleweled e brezhoneg gant ar strollegezh. E 2020 e oa bet lakaet 667 000 € evit ar produiñ hag an advouezhiañ dre ar Font skoazell d’ar c’hleweled e brezhoneg (FSKB). Programmoù anavezet mat gant ar vrezhonegerien hag ar brezhonegerezed zo bet sikouret gant an FSKB, evel da skouer ar c’hoari Foeterien pe ar magazin skiantel evit ar re yaouank 6-12 vloaz Na petra ’ta. Bep bloaz e vez sikouret etre 15 hag 20 obererenn glewelet e brezhoneg dre ar font-mañ.\n970 milion a euroioù postet evit Breizh\nAn dalc’h war ar budjed evit 2022 e berr-gomzoù


Er bloavezhioù 1980 e oa oberiant gant an aozadur La Crida, hag a zifenn ar c'hatalaneg ha gwirioù Katalonia. E 1983 ez eas e-barzh skourr yaouank ar gostezenn Convergència Democràtica de Catalunya (CDC). Adalek 2006 e voe dilennet e parlamant Katalonia. E 2011 e voe dilennet da vaer e Girona, pa oa renet ar gêr-se gant sokialourien gatalan ar PSC abaoe 32 vloaz zo. D'an 10 a viz Genver 2016 eo bet dilennet da brezidant gouarnamant Katalonia, gant emglev ar strolladoù Junts pel Sí ha Candidatures d'Unitat Popular (CUP).,\nHarzadenn[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Carles_Puigdemont&oldid=1940701 »


Ar Guadiana, e-kichen Serpa en Alentejo\nAr Guadiana (e spagnoleg hag e portugaleg) zo ur stêr a red e kreisteiz Spagn hag e Portugal hag a ra an harzoù etre an div vro-se, etre Extremadura hag Andalouzia en un tu hag Alentejo hag Algarve en tu all, betek en em deurel er Meurvor Atlantel. 742 km eo he hed.\nGant ar Romaned e oa anvet Flumen Anas, stêr an houidi. Pa voe aloubet ar vro gant muzulmaned deuet eus Norzhafrika e voe arabekaet an anv ha graet e voe anezhi Wadi Ana (diwar ar ger "wadi" a dalvez kement ha "stêr" en arabeg) ; goude-se e tremenas an anv e portugaleg hag e spagnoleg evel "Oadiana" hag e emdroas goude betek reiñ "Guadiana" e spagnoleg, evel en anvioù meur a stêr all e kreisteiz Spagn gant an elfenn guad en o deroù.\nEieniñ a ra ar Guadiana e Villarrubia de los Ojos, e proviñs Ciudad Real, en ul lec'h anvet Ojos del Guadiana ("lagadoù ar Guadiana", d. l. e. eien ar Guadiana), e 608 m uhelder. Redek a ra war-du ar gornaoueg, e rannvro Extremadura ha war-du ar c'hreisteiz goude, a-hed ar vevenn etre Spagn ha Portugal, hag e Portugal e-pad ur pennad, betek Pleg-mor Cádiz m'en em daol er mor, etre Vila Real de Santo António e Portugal hag Ayamonte e Spagn.\nBageal a c'haller warni etre ar mor ha Mértola, en Alentejo, a-hed 68 km. En aber ar stêr ez eus mirvaoù natur en em astenn war 2 089 hektar en holl : ar Marismas de Isla Cristina e Spagn hag ar Reserva Natural do Sapal de Castro Marim e Vila Real de Santo António e Portugal.\nSetu amañ adstêrioù pennañ ar Guadiana :\nZáncara (lez Dehoù)\nGuadiana Alto (lez Kleiz)\nAdtapet diwar « https://br.wikipedia.org/w/index.php?title=Guadiana&oldid=1706799 »\nKemmoù diwezhañ degaset d'ar bajenn-mañ d'an 20 Mez 2016, da 11:11.


Filmoù-berr ha teulfilmoù da welet er mare-mañ war Brezhoweb\nPublié le 15/10/20 17:37 -- mis à jour le 15/10/20 17:37\nBrezhoweb a ginnig deoc'h Filmoù-berr ha teulfilmoù da welet e miz Here ha miz Du, ha digoust eo evel boaz.\n4 film-berr, ha 4 zeulfilm a vo lakaet enlinenn war lec'hienn Brezhoweb a-hed ar mizioù, gant istitloù e galleg ma faot deoc'h. Hiziv eo bet lakaet enlinenn 2 film-berr ("FOG" et "Al Loen") hag un teulfilm ("Botoù-koad dre-dan").\nKouezhañ a ra ur mesaer yaouank 'ba un toull don satanazet, e-lec'h ma vez ul loen diaoulek hervez kont. Mont a ra gwazed ar gêriadenn da glask anezhañ, daoust d’o spont. Ur film berr e brezhoneg savet gant Filippo Meneghetti, istitlet e galleg.\nSellout ouzh Al Loen\nUl labourer douar kozh eo Czeslaw Bodrov, hag e vez graet "Polonais" outañ. Emañ o vevañ e-unan goude marv e wreg. Dimezet eo bet e verc'h gant ur paotr deus bro Azia, pezh ne blij ket dezhañ tamm 'bet. Ur film berr e brezhoneg savet gant Mads yt-Schniberg, istitlet e galleg.\nSellout ouzh FOG\nEr bloavezhioù 70, e fell d’ur vandennad tud yaouank a vro bagan, cheñch buhez ha cheñch ar bed. Brav a vefe d’o zud ma teufent da vezañ medisined, beleien pe ofiserien a vor. Int-i 'gav gwelloc’h dont da vezañ furlukined, bevañ ha labourat er vro. Beaj e bro o utopia pa savont strollad c’hoariva Ar Vro Bagan a zo o paouez lidañ e 40 vloaz.\nSellout ouzh Botoù-koad dre-dan\nAn douristelezh goude ar Goronavirus - 4 munud e Breizh par BREZHOWEB le 02/10/2020


Ar Bauhaus a zo un ensavadur arzoù ha micherioù bet krouet e 1919 e Weimar (Alamagn) gant Walter Gropius. Dre astenn ec’h implijer ar ger evit taolenniñ ul luskad arzoù liesseurt : savouriezh, design, luc’hskeudenniñ, dilhad ha dañs. Gant ar Bauhaus eo bet diazezet reolennoù ha prederiadennoù ar savouriezh modern ha ar stil etrebroadel. Rankout a reas ar Bauhaus serriñ e 1933 diwar atiz an Nazied, divodet e voe hag ar re a oa e penn a rankas kuitaat Alamagn. Al lod vrasañ anezho a zeas da repuiñ er Stadoù-Unanet. Ur bern arzourien gward a-raok en Europa a-bezh a zo bet desachet gant programm ar Bauhaus, en o zouez Johannes Itten, Vassily Kandinsky, Paul Klee, László Moholy-Nagy pe Marcel Breuer. Tri rener a zo bet er Bauhaus : Walter Gropius, Hannes Meyer ha Ludwig Mies van der Rohe.\nLogo ar Bauhaus krouet e 1922 gant Oskar Schlemmer\nSavadur ar Bauhaus e Dessau\n1 Istor ar Bauhaus\n3 Bauhaus Weimar\n5 Bauhaus Berlin\n6 Enebiezh an Nazied\n7 Ar c’helenn\n8 Ar stalioù-labour\n9 Ar stal-labour metal\n10 Ar stal-labour poderezh\n11 Ar stal-labour koad hag arrebeuri\n12 Ar stal-labour gwiadiñ\n13 Ar stal-labour gwer ha livañ-mogerioù\n14 An dañs\nIstor ar BauhausAozañ\nWalter Gropius, krouer ha rener ar Bauhaus (1919-1928)\nDres goude ar brezel bed kentañ e voe krouet ar Bauhaus en Alamagn. Unan eus luskadoù nevezer penn-kentañ an Xxvet kantved eo. Goude bezañ roet e zilez eus renerezh skol arzoù-kinklañ (Kunstgewerbeschule) Weimar, e kinnigas Henry van de Velde (ezel eus al luskad Deutscher Werkbund) e blas da Walter Gropius . Hemañ a oa bet desket gantañ e vicher gant ar savour Peter Behrens, ha kemeret en doa perzh ivez el luskad Deutscher Werkbund. Met fellout a rae dezhañ lakaat e pleustr e vennozhioù nevezer a-fet arz ha savouriezh. Pa voe embannet Republik Weimar (miz Du 1918) e kinnigas Gropius d’ar gouarnamant da c’hortoz e vefe kenteuzet skol arzoù-kinklañ hag akademiezh arzoù-kaer Weimar. D’an 12 a viz Ebrel 1919 e voe lakaet Gropius da rener ar skol, anvet d’ar mare-se Staatliches Bauhaus zu Weimar . (alamaneg Bau, savadur ha Haus, ti. Bauhaus : ti ar sevel).\nWalter Gropius a lakaas embann neuze manifesto ha programm ar Bauhaus. Er manifesto e lakaas war wel pal ar skol evel-henn : « Pal diwezhañ kement ober plastek a zo eo ar sevel![...] Savourien, kizellerien, livourien, dav eo deomp distreiñ d’al labour artizanel, peogwir n’eus ket eus an arz-micher. […] N’eus diforc’h pennañ ebet etre an arzour ha an artizan. […] C’hoantaomp, meizomp ha krouomp holl asambles savadur an dazont, ennañ pep tra dindan ur stumm nemetken : savouriezh, arzoù plastek ha livañ [...] »\nDismantroù an Tempelherrenhaus, stal-labour Itten etre 1919 ha 1923\nD’ar 1añ a viz Here 1919  e krogas ar c’hentelioù. A-benn lakaat e vennozhioù nevezer e pleustr e pedas Gropius arzourien vrudet : al livour Lyonel Feininger, ar c’hizeller Gerhard Marcks hag ivez al livour ha kelenner arzoù Johannes Itten. Daoust d’an diaesterioù en em gave goude ar brezel bed e teujont a-benn da aozañ o stalioù-labour.\nE 1920, e voe lakaet da bal lakaat an arz hag an artizanelezh da dostaat an eil ouzh egile. Evit hen ober e tivizas kuzul ar vistri kas un adreizhadenn da benn : kement stal-labour a oa a voe lakaet dindan renerezh ur mestr-artizan (Werkmeister) ha hini ur mestr-arzour, e karg eus ar stummoù (Formmeister). Ouzhpenn e voe lakaet Itten da gelenner ar c’hentelioù-prientiñ, hag a zeuas da vezañ ur c’hwec’hmiziad ret. Degemeret e voe ivez al livour Georg Muche da vestr. E penn-kentañ 1921 e voe anvet al livourien Paul Klee hag Oskar Schlemmer da vistri, hag er goañv e voe anvet al livour Lothar Schreyer e penn rann an abadennoù.\nTheo van Doesburg (ezel De Stijl) hag a oa o chom e Weimar a roas prezegennoù er Bauhaus, hag e kinnigas e oberennoù e-pad diskouezadegoù. Da-geñver an diskouezadegoù-se e rebechas an eztaoladurezh (hag a blije da Gropius) hag e luskas ar sevelerezh. Doesburg a rebechas an artizanelezh hag e pouezas diwar-benn perzh ar mekanikoù er c’hrouiñ . E-kerzh 1922 e kemmas Gropius palioù ar Bauhaus, hag e kasas war-raok ar preder war implij doareoù an industriezh evit krouiñ. Ne oa ket a-du Itten gant an emdroadur-se, ha pellaat a reas tamm-ha-tamm. Degemeret e voe Vassily Kandinsky da vestr. E penn-kentañ 1923 e kuitaas Itten ar Bauhaus. En e blas e voe degemeret an arzour sevelour László Moholy-Nagy, ha lakaet e voe e karg ar stal-labour metal. Ober a reas war-dro ar c’hentelioù kent ivez. Ger-stur ar Bauhaus a voe kemmet gant Gropius, hag e teuas da vezañ : « An arz hag an teknik, un unvezh nevez », padal e oa betek-henn : « N’eus diforc’h pennañ ebet etre an arzour hag an artizan». E 1924 e voe trec’het gouarnamant sokial-demokrat Land Thüringen. Fellout a rae d’ar virourien e vefe serret ar Bauhaus, hag e rannjont e tri ar yalc’had roet d’ar Bauhaus. D’ar 26 a viz Kerzu 1924 ec’h embannas ar vistri e vefe divodet Bauhaus Weimar a-benn ar 1añ a viz Ebrel 1925 . A-benn skoazellañ ar Bauhaus e voe savet Kelc’h Mingnoned ar Bauhaus (Kreis der Freunde des Bauhauses). Er c’huzul-merañ e oa Marc Chagall, Albert Einstein ha Gerhart Hauptmann.\nPa voe divodet Bauhaus Weimar e voe kinniget d’ar Bauhaus en em staliañ e meur a gêr. Dessau a voe dibabet. E-touez an abegoù evit dibab ar gêr industriezh-se e oa an diouer a lojeris enni. Dre ma felle da Gropius e vefe implijet doareoù an industriezh evit sevel tiez e voe goulennet gantañ sevel ur gêr e Dessau-Törten. Kregiñ a reas ar c’hentelioù en-dro e Dessau e miz Meurzh 1925. An holl vistri a zilojas da zDessau, nemet Gerhard Marcks. Er memes koulz e voe lakaet un nebeud mistri yaouank (Herbert Bayer pe c’hoazh Marcel Breuer) e penn stalioù-labour zo. Gropius a gemmas ar programm deskadurezh gant ar pal sikour diorren un annez modern « eus an ardivink-ti-tredan eeunañ betek an annez klok» . Krennet e voe an niver a stalioù-labour da 6 ha krouet e voe ar Bauhaus GmbH, gant ar pal gwerzhañ ar produoù ha lakaat ivez ar Bauhaus da vezañ spletus a-fet armerzh. Savadur ar Bauhaus a voe savet etre 1925 ha 1926. Nepell e voe savet ivez tiez ar vistri, ha diwar c’houlenn an ti-kêr e savas Gropius tiez hiniennel e Dessau-Törten. Savadur ar Bauhaus a voe sevenet penn-da-benn (livaj, arrebeuri, pannelerezh...) gant stalioù-labour ar Bauhaus. D’ar 4 ha d’ar 5 a viz Kerzu 1926 e voe aozet al lid-digor. Ouzhpenn 1000  den pedet a zeuas, hag ouzhpenn al lid e voe aozet diskouezadegoù, sonadegoù ha pezhioù-c’hoari.\nTi ar vistri e Bauhaus Dessau\nE miz Ebrel 1927, hag evit ar wech kentañ, e voe digoret ur rann savouriezh dindan renerezh Hannes Meyer. Al livour Georg Muche a guitaas ar Bauhaus, erlec’hiet e voe e penn ar stal-labour gwiadiñ gant Gunta Stölzl. E penn-kentañ 1928 ec’h embannas Gropius e tileze e bost rener evit labourat muioc’h war dachenn ar savouriezh. Kinnig a reas e teufe Hannes Meyer da vezañ rener, kemend-se a voe graet. Moholy-Nagy, Bayer ha Breuer a guitaas ivez ar Bauhaus. Meyer a gemmas kelennadurezh hag aozadur ar Bauhaus. Goulenn a reas ma vefe arc’hantusoc’h ar stalioù-labour ha ma vefe krouet produoù standart a c’hallfe plijout d’an holl,. E-lec’h bezañ kenedus e voe kentoc’h skiantel e sell: ar produoù a ranke bezañ « ret, ha ken neptu [...] ha ma c’heller ijinañ. » Kinnig a reas ivez ma vefe digoroc’h ar Bauhaus, ha degemeret e voe neuze betek 200 studier.\nSal gouelioù Bauhaus Dessau :kadorioù gant Breuer, gleuzeurioù gant Krajewski\nE miz Gouere 1929 e voe kenteuzet ar stalioù-labour metal, koad ha livañ mogerioù, dont a rejont da vezañ ar stal-labour a eil enk, renet gant Alfred Arndt. Ur rann luc’hskeudenniñ a vo krouet dindan renerezh Walter Peterhans hag ar savour-kêraozour Ludwig Hilberseimer a voe degemeret. Muioc’h-mui a gelennerien a voe displijet gant Meyer : a-fet deskadurezh e kave dezho e oa troet betek re war an oberoù sokial, hag a-fet krouiñ e kavent e oa re skiantel e sell war an traoù. Rebechet e voe outañ ivez bezañ kendalc’het gant e oberiantiz komunour ha bezañ kaset ar Bauhaus war-du ar politikerezh. Lakaet e voe a-gostez hag erlec’hiet e voe gant ar savour Ludwig Mies van der Rohe. Van der Rohe a glaskas dizober al liammoù etre ar Bauhaus hag ar politikerezh : ur strollad studierien, hag a oa komunourien hag a-du gant Meyer, a voe skarzhet. E 1930 e voe lakaet reolennoù nevez e pleustr, o kemenn ma oa difennet ober politikerezh er Bauhaus. Ar programm kentelioù a voe kemmet ivez, perzh ar savouriezh a vrasaas betek dont da vezañ al lodenn bouezusañ. Klee ha Stölzl a guitaas ar Bauhaus. E miz Du 1931 e voe gounezet dilennadeg ti-kêr Dessau gant NSDAP, ur strollad politikel a-enep groñs d’ar Bauhaus. E penn-kentañ 1932 e voe degemeret ar savourez diabarzh tiez Lilly Reich, dezhi d’ober war-dro ar stal-labour gwiad ha hini an ober a eil renk. D’an 22 a viz Eost 1932 e voe degemeret ur mennad kinniget gant an Nazied, o c’houlenn ma vefe divodet ar Bauhaus. Bauhaus Dessau a voe serret d’ar 1añ a viz Here 1932.\nGoude klozadur Bauhaus Dessau e voe kinniget gant div gêr sokial-demokrat (Magdeburg ha Leipzig) degemer ar Bauhaus. Met divizet e oa bet gant Ludwig Mies van der Rohe, a-raok zoken ma vefe serret Bauhaus Dessau, e vefe dilojet da Verlin hag e teufe ar Bauhaus da vezañ ur skol brevez. Neuze e tilojas ar Bauhaus da Verlin, hag en em stalias en ul labouradeg pellgomzerioù dilezet. D’an 11 a viz Ebrel 1933 e voe aozet ur furchadeg gant ar Gestapo hag e voe lakaet sielloù war ar Bauhaus. Rankout a reas Ludwig Mies van der Rohe marc’hata gant ar re e penn evit ma tigorfe ar Bauhaus en-dro, evel skol arzoù prevez. Rankout a reas asantiñ ivez e vefe skarzhet Vassily Kandinsky ha Hilberseimer. D’an 19 a viz Gouere ec’h embannas Ludwig Mies van der Rohe hag ar vistri e oa divodet ar Bauhaus.\nEnebiezh an NaziedAozañ\nNe blije ket tamm ebet ar Bauhaus d’an Nazied. E 1935 e lavaras Joseph Goebbels : « Skouer beurvat an arz disteraet eo ar Bauhaus”. Ne blije ket ivez d’an Nazied e vefe bet ur bern izili eus ar Bauhaus e-barzh strollad komunour Alamagn. Abalamour da se en doa Hannes Meyer dilezet e bost rener e 1930. Goude klozadur ar Bauhaus e 1933 e tec’has al lod brasañ eus an izili war-du ar Stadoù-Unanet (da Chicago dreist-holl) padal e voe distrujet kalz eus o oberennoù en Alamagn.\nPennaennoù ar c'helenn er Bauhaus, diwar Walter Gropius, 1922\nE-barzh programm ar Bauhaus, bet savet gant Walter Gropius e 1919 e oa bet lakaet da bal kelenn da studierien. Daoust d’ar c’hemmoù a c’hoarvezas e-pad ar 14 vloaz ma padas ar Bauhaus e chomas tamm-pe-damm digemm ar pennaennoù diazez. E-lec’h kaout kelennerien e voe kelennet gant mistri (Meister). Deskarded (Lehrlinge) a voe graet eus ar studierien, ha gellout a raent dont da vezañ kompagnuned (Gesellen) ha mistri yaouank (Jungmeister). Kuzul ar vistri a vere ar Bauhaus hag a envele ar vistri yaouank.\nE-barzh an tres (gwelout ar skeudenn) savet gant Gropius e 1922 ez eo kinniget ar c’helennadurezh evel tri c’helc’h kengreizek, gant ar pal tizhout ar bazenn ziwezhañ : ar sevel (der Bau) an hini eo. Kentelioù diazez (Vorlehre) e oa al lodenn gentañ, sañset e oa padout 6 miz. Labourat en ur stal-labour eo an eil lodenn (3 bloavezh-pad). Betek 1925, e voe diazezet ar c’helennadur war daou ahel : kelenn ar stummoù (Formlehre) gant un arzour (mestr ar stummoù) hag ur c’helenn pleustrek (Werklehre) gant ur mestr artizan. En tres ez eo stag kement stal-labour ouzh un danvez : maen (Stein), pri (Ton), gwer (Glas), liv (Farbe), danvez (Gewebe), metal (Metall) ha koad (Holz). Al lodenn ziwezhañ, gouestlet d’ar sevel, a voe lakaet e plas diwezhatoc’h hag en un doare disheñvel.\nPal ar c’hentelioù diazez a oa reiñ ur stummadur arzoù diazez d’ar studierien. Er penn-kentañ e pade 6 miz, adalek 1923 e padas ur bloaz. Itten a rae war-dro e penn-kentañ ar Bauhaus. Pa voe aet kuit (1923) e kemeras Moholy-Nagy e blas, ha Moholy-Nagy a voe erlec’hiet gant Albers e 1928. Ouzhpenn ar stummadur-se e voe kentelioù gant Paul Klee ha Vassily Kandinsky.\nMemes ma kemmjont a-hed istor ar Bauhaus, e chomas ar stalioù-labour unan eus lodennoù pouezusañ stummadur ar studierien. Adalek 1920 e voe aozet ar c’helenn daoubennek (mestr ar stummoù ha mestr-artizan) evit ma vefe aesoc’h lakaat ar c’helenn arzoù spis hag ar c’helenn pleustrek da dostaat an eil ouzh egile. Pa voe krouet ar Bauhaus e oa ar stalioù-labour da heul : hini ar gwiad, hini ar poderezh, hini ar metal, hini ar c’hoad hag an arrebeuri, hini al livañ mogerioù, re ar c’hizellañ (koad ha maen), hini ar moullañ ha hini ar c’heinañ . Evel-se e chomas an aozadur betek ma vefe krouet ar stal-labour a eil renk gant Meyer, bodet enni ar stal-labour koad, hini ar metal ha hini al livañ mogerioù. Rann ar savouriezh, dibenn ar stummadur evel ma oa bet ijinet gant Gropius, a zigoras e 1927 nemetken, dindan renerezh Meyer.\nAr stal-labour metalAozañ\nKrouet e voe ar stal-labour metal e 1920, dindan renerezh Itten. Pa’z eas kuit e voe erlec’hiet gant Moholy-Nagy, hag a zegasas kemm : pouezañ a reas evit ma vefe implijet danvezioù nevez (gwer, pleksiglas) evit ma vefe akomod ar c’hrouiñ. Er bloavezhioù-se e voe krouet unan eus oberennoù brudetañ ar Bauhaus : ar gleuzeur, hag a voe lakaet e gwerzh adalek 1924. E-touez arzourien wellañ ar stal-labour-se e oa Marianne Brandt, brudet evit an holl draoù savet ganti (podoù-te, luduerien…) e metal, hag adembannet hiziv an deiz. Goude bezañ dilojet da Dessau e teuas ar stal-labour metal da vezañ ur studio krouiñ madoù industriezh. Kemend-se a voe graet diwar atiz Meyer. Adalek 1928 e varc’hataas Marianne Brandt evit ma vefe produet patromoù standart ar c’hleuzeurioù e industriezhioù.\nAr stal-labour poderezhAozañ\nAr stal-labour poderezh a voe krouet e 1920 e Dornburg/Saale, 30 km eus Weimar. Er penn-kentañ ne voe nemet produoù dibar, goude-se, diwar atiz Theodor Bogler, e voent produet dre an industriezh. Ne voe ket kaset ar stal-labour poderezh da Dessau.\nKador Wassily, M. Breuer\nAr stal-labour koad hag arrebeuriAozañ\nEr penn-kentañ e voe renet ar stal-labour koad gant Itten. Adalek 1921 e reas Gropius war-dro. Buan e voe skoueriakaet ar stal-labour hag ar c’hrouiñ. Kador-vec’h goulazhoù Breuer (1922) a voe savet goude ur studiadenn bizh a-benn anavezout perzhioù ar produ. Ur wech degouezhet ar Bauhaus e Dessau e voe lakaet ar stal-labour koad dindan renerezh Breuer, hag a implijas perzhioù an dir a-benn krouiñ kadorioù nevez da vat. E-touez ar re vrudetañ emañ ar gador Wassily hag ar gador skouer B3. Pa’z eas Breuer kuit e 1928 e voe erlec’hiet gant Arndt hag e cheñchas ar stal-labour : lakaet e voe da bal krouiñ produoù eeun, marc’hadmat hag aes da da sevel : implijet e voe danvezioù nevez evel an darbrenn, hag an arrebeuri savet a oa aes da sevel pe da zizober, ha gant un implij liesseurt. Ar stal-labour koad a chomas a-sav pa zilojas ar Bauhaus da Verlin, dre ma soñje Ludwig Mies van der Rohe e oa Arndt eus an tu kleiz pellañ.\nAr stal-labour gwiadiñAozañ\nAdalek penn-kentañ ar Bauhaus e voe gouestlet ar stal-labour gwiadiñ  d’ar merc’hed niverus a zeske er Bauhaus. Teknikoù liesseurt a voe kelennet er penn-kentañ : gwiad, broderezh, gwierezh, dantelezh tev, kroched, skouloumiñ. Buan e voe implijet ar gwiad nemetken, a-benn arnodiñ programm ar Bauhaus. Ar pezh a voe krouet er stal-labour gwiad a voe levezonet da vat gant kentelioù Itten, Muche, Klee ha diwezhatoc’h gant re Moholy-Nagy ha Kandinsky. Levezonet e voe ivez gant an arz difetis (roudennoù, stummoù eeun, labour war al liv). Goude an dilojadeg da Dessau ha diwar atiz Stöltz e voe industrieloc’h an doare da labourat hag implijet e voe danvezioù nevez : seiz faos, kelofan. Gant ar stal-labour gwiadiñ e voe produet danvez da wiskañ arrebeuri korzennoù dir Breuer.\nAr stal-labour gwer ha livañ-mogerioùAozañ\nE-barzh programm kentañ ar Bauhaus en doa kemennet Gropius e vefe aozet meur a stal-labour evit ar micherioù da heul : livourien-kinklerien, al livourien war wer, ar varelladurerien hag an amailherien. Adalek 1924 e voe kenteuzet ar stal-labour livañ mogerioù ha hini ar gwer. E-touez krouidigezhioù pennañ ar stal-labour gwer emañ gwer livet ha taolennoù gwer Albers.\nLiesseurt e voe ar pezh a voe savet er stal-labour livañ  : livañ c’hoarioù koad bet savet gant ar stal-gizellañ, livañ savadurioù ha krouidigezhioù dieub ouzh mogerioù. Anvet e oa bet Vassily Kandinsky da vestr ar stummoù e 1922. Er stal-labour-se ec’h arnodas, asambles gant ar studierien, e zamkaniezhioù diwar-benn al liammoù etre stumm ha liv.\nGoude ma vefe bet adaozet ar stalioù-labour e 1929 (krouet ar stal-labour a eil renk) e voe produet dreist-holl paper-moger. E-touez ar paperioù-moger kentañ unliv e voe re ar Bauhaus, hep tres moulet ebet warno. Produet e voe en industriezhioù adalek 1929, ha berzh kenwerzhel pennañ ar Bauhaus e voe.\nGant Oskar Schlemmer (1888-1943) e voe studiet ar fiñv hag an dañs. A-benn adkavout ar “ster diabarzh” e wiskas e zañserien gant dilhad difetis, dezho stummoù mentoniel, gant ar pal lakaat war wel ar fiñv kentoc’h evit an dañsour e-unan. Gwelout da skouer e Gorolloù triadek (1923).\n↑ Bauhaus, gant Magdalena Droste,Taschen, 2002 p. 17\n↑ « Das Endziel aller bildnerischen Tätigkeit ist der Bau ! […] Architekten, Bildhauer, Maler, wir alle müssen zum Handwerk zurück! Denn es gibt keine Kunst von Beruf. Es gibt keinen Wesensunterschied zwischen dem Künstler und dem Handwerker. […] Wollen, erdenken, erschaffen wir gemeinsam den neuen Bau der Zukunft, der alles in einer Gestalt sein wird : Architektur und Plastik und Malerei [...] » (de) Dielloù Bauhaus, manifesto Bauhaus\n↑ (de) Dielloù Bauhaus, amzeroniezh, 1919\n↑ (de) Dielloù Bauhaus, amzeroniezh, 1920\n↑ (de) Dielloù Bauhaus, amzeroniezh, 1921\n↑ Bauhaus gant Magdalena Droste, Taschen,2002, p. 31\n↑ (de) Dielloù Bauhaus, amzeroniezh, 1922\n↑ (de) Dielloù Bauhaus, amzeroniezh, 1923\n↑ « Kunst und Technik - eine neue Einheit » (de) Dielloù Bauhaus, amzeroniezh, 1923\n↑ (en) Diazezadur Bauhaus Dessau, amzeroniezh, 1924\n↑ Bauhaus, Magdalena Droste, Taschen, 2002, p. 113\n↑ (de) Dielloù Bauhaus, amzeroniezh, 1924\n↑ Bauhaus gant Magdalena Droste, Taschen, 2002, p. 120\n↑ « vom einfachen Hausgerät bis zum fertigen Wohnhaus » (de) Dielloù Bauhaus, amzeroniezh, 1925\n↑ Bauhaus, Magdalena Droste, Taschen, 2002, p. 134\n↑ Bauhaus, Magdalena Droste, Taschen, 2002, p. 120\n↑ (en) Diazezadur Bauhaus Dessau, amzeroniezh, 1926\n↑ (de) Dielloù Bauhaus, amzeroniezh, 1927\n↑ (de) Dielloù Bauhaus, amzeroniezh, 1928\n↑ (en) Diazezadur Bauhaus Dessau, amzeroniezh, 1928\n↑ Bauhaus, Magdalena Droste, Taschen, 2002, p. 174\n↑ Bauhaus, Magdalena Droste, Taschen, 2002, p. 196\n↑ 24,0 ha24,1 (de) Dielloù Bauhaus, amzeroniezh, 1929\n↑ (en)Diazezadur Bauhaus Dessau, amzeroniezh, 1930\n↑ Bauhaus, Magdalena Droste, Taschen, 2006, p. 80\n↑ Bauhaus, Magdalena Droste, Taschen,2002, p. 204\n↑ (de) Dielloù Bauhaus, amzeroniezh, 1931\n↑ (de) Dielloù Bauhaus, amzeroniezh, 1932\n↑ (de) Dielloù Bauhaus, amzeroniezh, 1933\n↑ (en) Diazezadur Bauhaus Dessau, amzeroniezh, 1925\n↑ Bauhaus, Magdalena Droste, Taschen, 2002, p. 34\n↑ (en) Diazezadur Bauhaus Dessau, amzeroniezh, 1921\n↑ (en) Diazezadur Bauhaus Dessau, amzeroniezh, 1927\n↑ (de) Dielloù Bauhaus, stal-metal\n↑ (de) Dielloù Bauhaus, stal-labour poderezh\n↑ (de) Dielloù Bauhaus, stal-labour koad\n↑ Classiques Phaidon du design, Classiques Phaidon, 2007, I, 128\n↑ Bauhaus, Magdalena Droste, Taschen, 2002, p. 224\n↑ (de) Dielloù Bauhaus, stal-labour gwiadiñ\n↑ Bauhaus, Magdalena Droste, Taschen, 2002, p. 72\n↑ 42,0 ha42,1 Bauhaus, Magdalena Droste, Taschen, 2002, p. 86\n↑ (de) Dielloù Bauhaus, stal-labour paper-moger\nBauhausbauten Dessau gant Walter Gropius, Hans Maria Wingler, embannet gant Mann (Gebr.), Berlin, 1997\nL'Influence du Bauhaus et ses conséquences, gant François Cali, Yonna Friedmann, Michel Millot, Gérard Monnier, Claude Parent, Claude Schnaidt, Bruno Zévi, embannet gant CIERCEC, Skol-veur Saint-Etienne, 1976\nBauhaus Dessau war Arte\nAdtapet diwar « https://br.wikipedia.org/w/index.php?title=Bauhaus&oldid=1924170 »